url: =Chin State sungah ahoih mahmah Tedim’ vanlengtualpi munding ~ Dr. Dongno :: ZOMI DAILY\nposted on 17 March 2020 at 1:05 pm Lomkholna: Article, Dongno, Politics\nTedim tawh tai li kigamla Zomite taangh khuapi Saizang khua gei aa om Ngalzang mual zaangdep, saddle thu agen pepeuhin vanlengkhawl nadingin ahoihna thu mah kilim gen pen hi. Leitung Galpi Nihna sungin, Mangkang Kumpi-in gal sung aa aliam-abaai a galkapte vanleng neute tawh zato apuak nadingun, vanlengtual neu khat tua lai ah bawl uh hi. Tu-in vanleng khawlna ong kibawl pah khol lo ding ahih hangin Chin State sung ah, hibang mun hoih nei gige i hih lam i theih ciat ding deihna bulpi hi hi.\nTedim khuapi gei aa om Ngalzang Mual-zaangdep, Saddle (sakol tuanna tutphah abang) pen minthang vangvang ngei lua lo hi. A kiim aa ateeng mite mahmahin, zandiak ciangciang vanlengtual aa bawl ding cih thadah, Ngalzang pen mun thupi lua-in ngaihsun kha ngei lo uh hi. Hih ahoih mun manpha pen Leitung Galpi Nihna, Japan Gal, lai-in Tedim gam sung ah 17th Indian Division (Mangkang kumpi lam) leh 33rd Japanese Imperial Division-te kidona a-om kawikawi ciangin mun thupi khat ahih lam Mangkang kumpi-in ong mu khiat sak masa hi.\nGal kido ciangin, liamna-baaina om hamtang aa agualzo-te nangawnin nakpi-in liamna baaina tampi ngah veve thei lai uh hi. Mangkang kumpite-in Tedim gam sung gal kidona aa aliam a galkapte uh zato ah puak nadingin pangka khat bek anei Auster vanleng neu-te zang uh hi.\nTua vanlengte khawlna pen hih Saizang khua nuai tai thumna aa om, Ngalzang Mual-zaangdep tung ahi hi. Tedim kiim aa mite-in tua vanleng tukna mun, Ngalzang, Saizang khua tamh sakin, tua vanlengte ‘Ngalzang vanleng’, ‘Saizang vanleng’ ci uh hi. A vanleng pongdaan zong tuithe tawh kibang ahih ciangin, Tedim naupang kheltatte’n ‘tuithe vanleng’ peuh zong ka ci uh hi.\nKa phawk lai khat, khatvei tua vanleng neute khat niam mahmahin Tedim khua tung thum vei kiimveelin alengleng pen thudang phawk lo liangin ka enen uh hi. A vial nunungpen ciangin vanleng hawlpa’n akhut ong lap san naitak leh kiciantakin ka mu uh hi. Nuam lua-in ko zong khut lehsanin ka awng ngeeingai uh hi. Tua ciangin na khat ong khia suk aa, ni-in lengin tedeldel hi. Atukna ah kituhin ka delh uh hi. Ka lamet uh na bang lo-in, siklik (cigarette) zatep bung hawm khat na hi lel aa, Shakespeare-in, The Merchant of Venice sung aa agen masak paunak bangin. “ atedeldel khempeuh ‘kham’ hi lo hi” acih bang lian ahi hi.\nNgalzang vanlengte i et ciangin to tuak het lo aa, zong to lo takpi kha ding hi. A kha, ameite tuipuan sah tawh kibawlin a pangka zong sing ahi hi. Tuni-in,Tedim khua tung kiimveelin ong kituang sak ding hi leh mikim kituang ngam lo kha ding aa, ahang leh ameidawi ki thei pah ding hi. A taktakin muanhuai mahmah tham veve hi. Saizang panin Tamu, leh Imphal ah cina pua-in mi li bang a nawnnawn ahi hi.\nNgalzang vanlengtual pen tuipi mai pan pi 3,400 asanna ah om aa, Khamtung mual dung tampite lak ah a niam mahmah mual zaangdep khat ahi hi. Meitei gun dung zui-in leilu pan leitaw ah meter 4,000 (pi 13,120) sau in kikhung aa, azaina pi 1,200 hi-in, Khamtung gam sung ah tua bang mun muh ding baih lo hi. Japan gal lai aa kizang Ngalzang vanlengtual pen Ngalzang mual zaangdep gamlim sung ah niinthem neu nocik khat bek bang hi ding hi.\nGalpi Nihna ong bei ciangin tua vanlengtual kizang nawn lo-in ki nusia cip hi. Tua kiim aa lo kikhote Galpi sungin kikhuulin kinusia aa, gal ven khit ciangin damdamin Saizang khua mite-in lo kho kikin, vaimim, taang, aalu, bal, hakai ciingin an kham mahmah uh hi. Sum tampi akingah thei, mawngphali, nipipak, be nam tuamtuam zong hoih mahmah aa kilim ciin semsem hi. Tu -in Saizang khua ah sathau khamvaal piikpeek ta uh hi.\n1974 kumin People’s Council masa hun aa Zogam uk Chairman, Lt Col. Kap Cung Nung makaihna tawh Ngalzang vanlengtual puahphat ding kisawm ngei hi.\nTua zawh 2010 pan 2018 hun sungin kumpi lampan leh apua kipawlna lam, NGO, INGO cih bangin ahunhunin vanleng khawl nading vai-in Ngalzang mualzaangdep ki-en zelzel hi.\n2013 ciangin zong, Tedim aa om No.269 Burma Rifles Regiment-te-in, tungsiah Galkap zumpi panin sawlna tawh, Ngalzang vanlengtual bawl nadingin ki-en sak leuleu hi. Ahih hangin, sumbul kisapna hangin ahi ding bang napi bangmah piang zo lo hi.\n2014 kumin, vanleengtual zonna lam tawh kisai engineer, U Zay Yar Moe leh apawlte Falam leh Tedim gam ah vanleng khawlna mun ding en in ong pai uh hi. Falam ah limtakin zin nado uh hi. A tun maa-in khangno kipawlnate-in amun na vat siang uh aa daai zong na kai khin uh hi. A tun ciangin thupitakin na dawn uh aa zin na do uh hi.\nZum, department tuamtuam panin kumpi nasemte ani ani-in kikheelin amun, Surbung ah vapai uh aa nek-leh-dawn puak kawmin alungdamna uh valak uh hi. Tua bek hi lo-in aciah khit phetin Falam khua sung aa om lam bawl company om tengin amau ip sung sawkin amun zik kipan uh aa tampi mah zo khin uh hi. Tua teng hangin, World Bank panin ahanciamna uh pakta uh ahih ciangin, vanlengtual bawl sak dingin thukim uh hi.\nAhih hangin asawt lo-in World Bank-in hih Surbung vanlengtual bawlna aa abei ding zahin noptuamna tampi kingah lo ding cih nung theih uh in, khawl kik dektak uh hi. Ahih hangin a makai te-in hahkattakin, talo-in phuphu uh ahih ciangin, nasep kizom kik hi.\nJune 15 , 2019 ni-in Zogam Chief Minister U Lian Luai-in Ngalzang a etna ah hi bangin gen hi.” World Bank in khatvei Surbung vanlengtual a ngaihsut phat uh ciangin, akimet luat nading mu lo uh ahih ciangin, tawp kik sawm ngei uh hi napi makaite talo-in a hanciamna uh hangin kizom to hi. No zong hanciam le ucin Ngalzang vanlengtual ngah zo ding hi uh teh, hanciam un” ci-in mipite hanthawn hi.\nU Zay Yar Moe-te Tedim ong tun uh ciangin mipi-in kidawn-kimuak cih om lo hi. Uliante zong tavuan zah bek tawh kimu-in Saizang ah pai sak pah uh aa hausapa Pu Suang Zam Thang zindo taavuan kipia mai hi. 2014, Feb.25 ni pan Mar. 3 ni dong Saizang hausapa leh upa tengin nisimin Ngalzang ah U Zay Yar Moe-te tawh kuanin huh tawntung uh hi. A zawh kuan uh ciangin U Zay Yar Moe-in, hausapa kiang ah,” No hih tawh kisai Committee nei lo na hi uh hiam? Nang bekbek nisimin nong kuan?” ci-in dong hi. Acih takin, Tedim panin lungdamna kilak cih thadah khatbeek akilaak om lo hi. U Zay Yar Moe-in nasep azawh ciangin, “ Vanleng khawlna ong kibawl theih nadingin, hih survey athupitna pen 80% bang hi aa, 20% pen na MP-te uh leh ki-ukna ulian na makaite uh hanciam zawh thu ding ahi hi” ci-in gen hi.\nTedim ah hoihtakin ki muak kei taleh, kuhkaltak hanciamtak aa asepna hangun U Zay Yar Moe leh apawlte tung ah i lungdam mahmah aa zahtakna i pia hi. Tua hun pawl aa, Chin State sung aa vanlengtual ding ateh kawikawi na sung pan “Ngalzang mun hoihpen hi “ ci-in a muhna a zum ah thu apuak, reports, teng anuai aa bangin theihpih taak hi.\nU Zay Yar Moe’ muhna ah vanlengtual lianpi Ngalzang ah kibawl thei hi\n1. Adung, asauna\nMeter 4,000 ( pi 13,120) [Kawlpi vanlengtual, pi 5,500 sau aa, Falam vanlengtual, pi 6,500 sau ahih ciangin, tuate zah nih asau vanlengtual Ngalzang ah kibawl thei hi.]\n2. Availam, azaina\nPi 1,200 [ Kawlpi vanlengtual leh Falam vanlengtual azaina pi 100 tuak ahih ciangin Ngalzang ah Kawlpi/Falam vanlengtual availam 12 cia kingah hi. Tua ahih ciangin abuppi-in Ngalzang ah Kawlpi / Falam vanlengtual cia 24 zah gol hi. Ngal-zang ah, Kawlpi / Falam vanleng-tual pen, pidan peek khat tung ah letmat 5-6 asau, buhkung keu neu koih tawh kibang ding hi. (lim en in.] à\n3. Tuipi tungpan asanna, pi 3,400\n[Ngalzang pen tuipi tung pan pi 3,400 asanna mun ah om ahih ciangin Chin State mundang tampi sangin niamzaw aa khuahun zong lumzaw hi. Niam semsem leh huih sah semsem aa vanleng atuah leh alenkhiat na ah phattuamna tampi om hi.]\n4. Huihpi nung ngei lo\n[Huihpi nun pen vanlengtual ah alauhuai mahmah khat ahi hi. Ngalzang pen alang tuak tai tampi na ah Innbuk/Lentang mual dung leh Thaang Mualdung pite-in dal uh aa huihpi nung ngei lo ahih manin bangmah lauhuaina om ngei lo ding hi.]\n5. Meipi kaai ngei lo\n[A lauhuai mahmah dang khat pen, ‘meikai’ ahi hi. Mei kaai leh vanlenghawlte-in atual limtak mu theih lo uh hi. A lamdang khat ah, Meitei gun leh Sialtang lui kuampite Phalbi sungin mei sahpi-in zan khuavaak leh zingsang sawtveipi tuamcip napi, Ngalzang pen kum tawntung sun leh zan siang siilsial den hi. Tua ahih ciangin vanlenghawlte’ lunggulh athupipeen thu nih, — kumtawnin meikai ngei lo, huihpi nung ngei lo-in khuahun hoih denna mun, Ngalzang ahi hi.]\n6. Vanlengtual lei tawh nop ding\n[Ngalzang ah, suangtum lian om lo, mual sang om lo-in a leitang mahmah, ‘sandstone leh siltstone’, leiphiil nam ahih manin lei tawh-nasep, earth works, ol mahmah ding hi.]\n7. Tui zat ding kicingtakin kingah\n[Vanleng khawlna ah zum nasemte, ansai-niangtuisai, khualzin mite zat ding, dawn ding leh patau kangmei om zenzen leh meiphelh nadingin tui kicingtakin a om kul hi. Sialtang lui pan tuizawn tawh oltakin tui deihzah kingah thei baan ah Meitei gun pan nangawnin tai khat bek tuihup set tawh kihuup to thei lai hi.]\n8. International Airport akibawl thei diam?\n[Bang kibawl theih loh nading! Boeing 737, 747 vanlengpite’n atuk/alen-khiat nang uh tual, runway, pi 7,500 bek kisam uh aa, Ngalzang ah pi 13,000 asau, pi 1,200 azai kingah ahih ciangin international airport kibawl theih loh nading thu om lo hi.\nU Zay Yar Moe’ muhna tungtawnin Chin State sung ah Ngalzang cia ( pi 13,000 asau, pi 1,200 azai) mi tampi zat theih ding, khuapi tawh kinai, tua bang ahoih mun dang koimah ah om lo hi. Cikha ah mun hoih mahmah a om hangin, a nai ah khuapi lian om lo hi.] (Atung aa U Z. Y. Moe Muhna… thulu sung ah asawi (italics) aa ki-at teng pen, lai at pa’ ngaihsutna ahi hi.)\nSaizang hausapa Vanlengtual kisiau sak\n2018 tuung lamin Rev Nang Lyan Kap-in, Asia Leitaw-Nisuahna gam teng aa Mission Aviation Fellowship, MAF aa alianpeen lutangpi, Mr Chad Tilley tawh Ngalzang va en uh hi. A mun hoih sa ahih manin, “Vanlengtual bawl nading kisiau thei hi” ci-in gen hi. Sia Kap-in Tedim gam uk makaipite kiang ah lawptakin asiauh ding uh agen hangin siauh ding ngaihsut sawm lo uh ahih ciangin Saizang hausa Pu Suang Zam Thang kisiau sak hi.\nKum khat dektak bangmah akizak loh ciangin, ong deihsak mi pawlkhatte hanciamna tawh Vice President H Van Thio kiang hih thu na tung aa, VP pa-in Thantlang leh Tedim vanlengtual en dingin AD U Kyaw Soe leh CE Daw Aye Aye Than-te sawlin Tedim, Ngalzang ah June 16, 2019 ni-in a en pha dingin ong tung uh hi. A nih un U Zay Yar Moe cih mah bangin, Ngalzang pen hoih sa mahmah uh aa, na khempeuh a et khit uh ciangin, “Thantlang aa vanlengtual cia hiah kibawl leh alang bek bei ding hi” ci uh hi.\nNgalzang ading a kigeel airport sangin alianzaw kisam\nTu tadih Tedim Ngalzang aa kibawl sawm vanlengtual pen pi 3,500 bek asau ding, mi 18 apua zo vanleng neute tuk nading bek ahi hi. Tua sang azah thum asau zaw, azah sawm-leh-nih azaizaw mun, Ngalzang ah tua cia bek bawl ding pen lungdam huai saam napi pammaih hi.\nBanghangin Tedimin hih sangin alianzaw vanlengtual kisam ding?\n1. India tawh kizopna hoihin – hoih semsem ding\nTedim leh Tonzanggamin, Kawlgam leh gamdang sumzuak-sumlei kizoppih alianpeen khat ahi India tawh saupi kigizawng hi. India-Myanmar Asean Highway leh Union Highway-in Ciau pan Kapteel leh Laitui tawn tuakin Tedim dong asawt lo-in lam lianpi nih ong pai ding hi.\nAdang khat lai, Faltang pan Bukphil tawnin Tedim dong tulaitakin India te huhna mah tawh kitoto ta hi. Hih lampi thumte India, Mizo gam pan Tedim kantanin ong pai ding aa, tua pan Kawlpi, Gunkhawm, Monywa, Mandalay, Yangon dong kizom suak ding ahi hi.\nTua ban ah, leilu lam ah, India gam Imphal khuapi leh Tedim kizopna, Tiddim Road, Galpi Nihna aa kipanin om khin zo hi. Tu-in kizai sakin ki puahpha aa Tedim leh gamgi, Cikha pen nidang aa khualzin hun zah “alang’- lang”, (seh li suan seh khat) sung bek kipai ta hi.\nHih lampi lite-in Tedim leh Tonzang kantanin, India leh Kawlgam kizopna ol mahmah ding aa mi tampi khualzin ding ahih ciangin, tua tawh kizui-in Kawlpi leh Tedim kikaal vangleng tawh khualzin ding kisam hamtang ding cih muhkholh sa ahi hi.\n2. Gamgi sumbawlna khang semsem ding\nTedim gam pen WW ll, Leitung Galpi Nihna aa kipan Chin State sung ah sumbawl na lam alianpen ahi hi. Tu lai tak hizah aa lampi asiat kawmkaal ah, Tedim Subdivision sung aa om Haimual Khuathak aa Border-trades Center ah 2016-17 kumin US $ 39 million kingah aa, 2017-18 kum ciangin US $ 44 million ki ngahin, kum khat sung bekin US $ 5 million khang hi. Hihin asawt lo hun sungin hih lampi lian li-te ong ki man siang leh sumbawlna akhup-athalin ong khang to ding aa Tedim ah vanlengtual lian khat neih-loh-phamawh ding hi.\nA. Tourists, (anopzin-te) et nop ding mun tampi om\nTedim leh Tonzang gam sung ah gamsung-gampua pan ‘anopzin’, tourists, mite et nop ding mun hoih nono tampi om hi. Apian tumdang – LenNupa, Lungtang lim a dum diildial- Lihli, Rih tuilipi, adiipkuathuai – Teute Vum, galdot etlawm kuampi – Lunglen Kawlpi, acikzethuai – Tuahpi Keen, muansuang mual zum – Muanding, tangthu anei – Suangsuang, tanglai Zomite’n mihing piankhiatna ci-aa a-up – Khuul kuahawm, Zomite khuapi masa – Ciimnuai, Thawm tangvalte mei peek kidemna – Thaang Sialkongka, cihbang a muhnophuai mun hoih tampi om lai hi.\nB. Leitung Galpi Nihna, Japan Gal lai ong phawk sak mun leh thute\na/ Kenedy Peak : Pi 8,000 val asanna mun, Kenedy Peak, Thuamvum mual dawn pen Leitung Galpi Nih lai-in “Leitung ah asangpenpen thaupi kiphuhna mun”, ‘the highest gun position in the world’ ci aa a minthang mun ahi hi. Gamdangmi ‘anopzinte’, tourists, tampi-in ong en en khin ta uh hi.\nb/ No.3 Stockade sak Basha Hill ah 1943 kum May kha sungin Galpi Nihna kidona ah Gaje Ghale in Victoria Cross, VC, galhang minphatna England kumpi piakna ngah hi. (Kelley’s Burma Campaign phoo 43)\nc/ Siallum Vum ah Ram Sarup Singh in zong Oct. 25, 1944 ni-in galhang minphatna,VC ngah : Thangmualdawn khang ah Japan galkapte leh Mangkang kumpi’ galkapte nasiantakin kido uh aa, akipum bawh na uah India galkap Punjabi-te, Ram Sarup Sing in Galhang minphatna, Victoria Cross, VC ngah hi. Asih madeuhin ”Kei ka si ta ding hi, no na zom um la galte na zo siang un” ci-in a hu tawp in avaikhak khit ciangin si hi. (KBC p 268 )\nd/ Leisan Mual, Japante tawh kikapna ah Bu Khup Za Neng-in, Galhang Medel, BGM ngah hi.\ne/ TIDDIM (TEDIM) ROAD : 1942 kumin Lt. Col. Towers makaihna tawh 17th Indian Division galkapte leh Tedim gam pan mi 5,000 -te tawh hih mawtaw lampi kito hi. Imphal leh Tedim kizopna ‘Tiddim Road’ kici mawtaw lampi tai 165 sau aa Leitung Galpi Nihna ong phawk sak den ding thu tampi hih lampi tung ah piang hi.\nUkpi Pu Pum Za Mangin King’s Service Medal ngah\nHih Tedim Road akitawh ding ciangin, Mangkang kumpi-in, Tedim gam Ukpi Pu Pum Za Mang kiang ah a mite-in ahuh nadingin ngen uh aa, lungkimtakin a phalna hangin, King’s Service Medal kipia hi. Tonzang innpi ah sa go-in aai-aa Mangkang ulian tampi zong samin zanhakin pawi bawl hi.\nTedim Road tung ah a hoih mahmah mun khat pen Beltang lei pan Tedim lam Ciimtang lamkawi to teng ahi hi. Lampi 1:12 ft aa akham hi-i-hiai, tai sagih sung ah lam kawi kithuk 38 om aa aleitang mahmah alamdangin chocolate meel, colour, ahih ciangin Mangkang galkapte-in tua lai tak aa alunggulh uh min aphuah uh hi ding hi ven, ‘Soklek (Chocolate) kahlei’ min pia uh hi. Tua pen, Tedim gei, Tualzang khua nuailam ahi hi.\nTiddim Road tung ah 17th Indian Division galkapte nungkik\nKawl gam sung bek hi lo-in, khamtung ah Japante aki nan zawh nawn loh ciangin 17th Division a uk ‘Punch’ Cowen-in hih lampi tawnin, a Division buppi Imphal ah nungkik pih hi. Galkap 16,000 mawtaw 2,500, sakol/laa vanpua 3,500, March 15, 1944 ni-in Tedim pan ding khia uh hi. Tua ni-in a van puak zawh lohte uh mei tawh haal uh aa, khuamui zaam ziilzialin Tedimte, lungzuang khuangai-in om uh hi. Galkap band pawlin, “Swanee River” acih la tum kawmin Tedim nusia-in paisan ngiamgiam uh hi. Guallel aa nungkin abat hangin, Imphal panin nasiatakin lehdo kikin Japante zo gawp ngi-i-ngei uh aa ‘Gual lelhna pan Gualzawhna’ lim suak ahih manin Lt Gen. Slim-in ‘Defeat into Victory’ ci-in laibu at hi. Tua laibu Galpi Nihna tangthu laibu minthangpente sung ah khat ahi hi.\nGalpi Nihna Kawlgam sung aa kidona ah a nasiapen kikapnate\nTEDIM Road aminthanna pen Leitung Galpi Nihna sung ah Tonzang, Singgial, Sakawng ah kikapnate leh Lamka(Churachanpur) leh Bishenpur kikal khua kim phial aa kikapna-te hih Tedim Road tung vive hi aa, Kawlgam bup Galpi Nihna sung ah anasiapen kidonate sung ah kihel hi.\nNasiatakin gal kidona\nField Marshal Lt General William Slim-in “ Japante bang galkap dang thei ngei keng” ci-in, “Imphal leh Kohima kikaal aa kikapna nasiapente hih Tedim Road leh Silchar-Bishenpur lampi tung ahi hi” ci-in Defeat into Victory laibu sung ah ciamteh hi. Maj. General Ian Lyall Grant in, Burma: The Turning Point laibu sung ah, ” Kawlgam sung aa alauhuaipenpen gal kidona pawlkhat Teddim Road tung aa kikapnate ahi hi” ci-in at hi. Tua ahih ciangin, Leitung Galpi Nihna sung ah anasiapen kidona pawlkhatte hih Tedim Road tung ah gal kido ahi hi.\nEarl Mountbatten, Supreme Allied Commander\nTiddim Road aciapteh-huai thu khat pen, anunglam ciangin “Earl Mountbatten of Burma” cih pahtawina min akipia, South East Command a uk Supreme Allied Commander, Mountbatten meelseelin hih lampi tung jeep tawh Imphal pan Tedim ong pai suk aa, Tedim pan Kenedy Peak dong pai hi. Kenedy Peak atun ciangin Gorkha santali khat pa’n salam paihin zahtakna apiak ciangin, lamdang sa-in kihei kikin,“ Banghang salam ongpia na hiam, ong thei na hi hiam?” ci-in dong hi. “Kong thei hi, topa aw, Commander-pa na hi hi” acih ciangin, “ Kuamah kiang gen ken” ci-in huausim hi. (Pa Khupkhan Thang Taithul’ pa, Pu La Cin Khup ciaptehna).\nPa Khen Za Moong\nSuahtakna ngah khit full colonel ngahin aminthang ding pa Col. Khen Za Mung in Japan Gal lai, Tedim Road aki bawl lai-in, lambu sem hi. Nakzang Meitei gun lei tung panin athuk penpenna mun ah diving-thu aa, Mangkangte’n zong thupi sa uh ahih manin India Post, tadensa ah suah sak dingin report puak uh hi.\nHih bang teng hangin Tiddim Road pen gal lelhna, mi tampi asih-amanna, haksatna leh gal zawhna, lungdam kipakna pianna mun zong hi aa, leitung aa a theihhuai athupi lampi minthang khat ahi hi.\nUkpi Pu Hau Cin Khup hun aa kipan tangthu ciaptehna mualsuang\nZomite ngeina tangthu ciaptehna mualsuang tampi Ukpi Pu Hau Cin Khup hun lai aa kipan a tapa Pu Pum Za Mang hun dong amau innkuan sung thu ciaptehnate Tonzang khuapi ah om lai hi. Biakna leh ngeina i khentel theih lohna hangin, i Zo vangil manphate i mansuah khin aa, hih a-om lai mualsuangte pen et taak mahmah hi. Adiakdiakin gamdang mipil gam pan ong nopzin, tourists-te-in thupi asak, amuh nop mahmah uh Zomite taangh vangil manpha ahi hi. Hih mualsuangte Tonzang khua, Tedim Road tung ah hoihtakin kikemcing lai hi. Mundang ah kimu nawn lo hi.\nC. Khuangnung khua lui\nTedim khua kisat ma-aa a-om khin Khuangnung khua aa hausa pa, Pu Laang Za pen abelhtak hausa muanhuai khat ahi hi. Tu-in Tedim khuanawl Tuilang khuakhung, Tedim Road tung mah ah om hi. Tua khua ah mawng kung asuante uh tuni dongin tang diudeu-in kung li po lai-in tangthu asutsut uh ahi hi. Khuangnung khua pan India ah alal mitampite-in tangthu ciing lai uh ahih manun, a pute suan sa uh mawng kungte ong en kik nuamin gengen uh hi. Lailui lamka, Technical Sang mun teng ah po lai ahih manin, limtak aa kepcing, puah ding sang siapite leh nu-leh-pate i hanthawn nuam hi.\nD. Siangsawn, Laipian pan a kakhiate\nSiangsawn biakna pen Pu Pau Cin Hau-in a patkhiat Laipian biakna pan aa kakhia pawl ahi hi. Pau Cin Hau kum sawtpi cina-in zawngkhal aa a om laitak 1902 kumin a om ngei nai lo Zomite’ tuallai leh Laipian biakna, amang sung ah akilang bangin pankhia hi. A nungzuite-in, kamsang, prophet hi ci-in um uh hi. Laipian biakna pen Khamtung gam mun tuamtuam, Tedim, Falam, Haka gam leh Mizo gam dong ah kizeel hi.\nSiangsawnte amauteng mun khat ah atuamin Pau Cin Hau thu hilhna bang zui-in nungta-in teeng khawm uh hi. Na hawh nop leh kigen khol leh kihawh thei hi.\nHih atung aa ‘Japan Gal lai phawk kikna thute, Khuangnung khua lui leh, Siangsawnte’ thu na zak khit leh nang mahmahin va mu lecin bangzahin na lungkim ding aa, na zak naikei leh nang pumpi-in va mu lecin abeisa hun kum tampi sung ah khual aleh zin kik bangin na dip ong kua sak ding hi.\nHih mun leh gamte en dingin, gam sung-gam pua pan mi tampi anopzinte, tourists, holiday makers tampi ong pai ding ahih ciangin, Tedim ah vanlengtual lian khat a-om ding kisam hi.\nE. Vanleng zui khualzin atampeen\nKalemyo Vanleeng zum khualzin mi kiciaptehna sung ah, Chin State pan vanleng tawh khualzin aciah-akuan aki-et ciangin, Tedim leh Tonzang gam pan 60% hi aa khang semsem lai hi. Hih in Ngalzang vanleng khawlna lianpi khat kibawl leh mitampi-in nuamtakin zang thei ding cih ong lak hi.\nG. Gamsung bit nading leh Galdal nading\nIndia Mizogam leh Kawlgam kizopna lianpen mun leh Kawlgam sung ah sum lutna atampeen athumna Haimual Khua Thak Border Trade zum ahi hi. New Haimual leh Ciau gamgi lei, bridge, pen Ngalzang panin tangtakin, tai 17 bek gamla hi. Tua ahih ciangin, gamgi ah gal vai thuphamawh om zenzen leh Kawl kumpi-in gam kepcing nadingin galdal nang phualpi khatin Ngalzang vanlengtual zang theih ding hi.\n“I neih loh sang i theih loh poizaw”\n2018 kum in Hluttaw ah MP Pu Cin Khan Pau-in Tedim vanlengtual ding vai dotna nei hi. Tua hun lai aa, Transport leh Commnication Vuanzi nihna U Kyaw Moe-in “Tedim ah lei zaang, pi 3,000 val mun khat bek ah om hi” ci-in na dawng kik ziau hi. Ama’n Tualzang Saddle tawh tel khial kha hi ding hi. Ama vuanzi zum panin U Zay Yar Moe Ngalzang ah survey bawl dingin 2014 kumin akipai sak lam phawk kha lo hi leh kilawm hi. A nih un Ngalzang ah mun zaang meter 4,000 ( pi 13,000) asau, pi 1,200 azai international vanleng tual acing val ding a om lam thei lo kha uh ahih ciangin tua hluttaw thu dotna tua ciang tawh bei hi.\nTu-in tunglam panin Ngalzang hoihna leh azaina kithei sak zo lo i hih ciangin vanleng neu, mi 18 bek apua zote tuk nading pi 3,500 asau tual khat bawl ding thu kigen hi. Bangbang hi leh i lungdam tazongin tua zah thum asau, a zah sawm-leh-nih azai, international vanlengtual dong acing val ding mun nei gige ihihna, i ulian, makaite mahmahin leh, akisai ministry-te’n zong ong theihpih ding deihna bulpi tawh hih lai ong ki at ahi hi.\nLamet bei nai lo\nAtung aa thulu, “ U Zay Yar Moe’ muhna ah, Ngalzang ah vanlengtual lianpi kibawl thei ” (p 3) leh “ Ngalzang ading aa kigeel vanleengtual sangin alianzaw kisam “ (p 4, 5, 6, 7, 8) sung aa kigen thute siksanin, Tedim khuanu-khuapa Kipawlna-in July 12, 2019 ni-in Ngalzang ah ART 72-500 vanleng namte leh agolzaw khawl nading vanlengtual lianzaw ong kibawl nadingin ngen uh hi. I uliante-in nong panpih ciat nading un ong kilamen hi.\nNgalzang ah vanlengtual neu, pi 3,500 cia kibawl ding akikhel theih het kei zenzen leh tua vanlengtual aneu pen mailam ah deih hunhunin agolzawin akikhan theih nadingin ong bawl ding uh i ngen nuam lai hi. Tua hi kei leh tua-in ong dongkholh ding aa ahoihna sang asiatna ong suakzaw thei ding hi.\nTu lai Tedimgam sumzuak-sumlei khantohna zia i et ciangin, Tedimin Ngalzang ah vanlengtual lianpi asawt lo-in kisam ding muhsa ahi hi. Dr J Suan Za Dong (March. 2020)\nPrevious: Om hithiat un, Topa’ hotkhiatna mu un ~ Thang Van Lian\nNext: Nuntakna lukhu vs Covid-19 ~ Sian Kop Lian


timestamp: atn

url: =Coronavirus le Laisiangtho ~ Lian Muan Kim :: ZOMI DAILY\nposted on 21 February 2020 at 1:21 pm Lomkholna: Article, Biakna, Lianmuankim\nA beisa kha 2 lai khawnga kipan leitung hong linglawngsak pen Coronavirus ahi hi. Hih natna pen a kigenkhiat masak sawt pianta hi napi hong minthan taktak ahih leh sawt nailo hi. Ahi zongin hih thu in leitung hong linglawngsak a, leitung sumbawlna nangawn tampi sukha khin ta hi. Natna kingahin kingah ta kei leh mipi hong lausak a, i suahtakna tampi hong nawngkaisak khin hi. 2003 kuma SARS sangin lauhuai zaw a, mi tam sukha zaw khin hi, ci uh hi.\nHih natna pen Wuhan khuapi, Sen gam pana hong kipan ahi hi. Pawlkhatte in sa namkim a zuakna uh pana hong kipan hi ci uh a, pawlkhatte leuleu in lungno-galvan (Bio-weapon, BW) a bawlna uh pana hong kipan hi, ci uh hi. Sen kumpi in bel BW ahi lo theithei dingin gen uh a, thu dangdang ngawh zaw uh hi. Sen kumpi thugente bel uphuai maw uphuai lo cih i theihsa hi.\nWuhan khuapi pen Sen gam aa dingin khuapi lianpen sagihna hi-a, mi awn 11 val bang a tenna khuapi ahi hi. A beisa kum 20 khawnga kipan a khangto mahmah khuapi khat hi-a, New York khuapi bangsak ding a cih liang uh ahi hi. Khuapi a khantohna tawh kizui-in mi zong tam mahmah a, khua sung bangah mi a kiphu ziahziah den ahi hi. Ahi zongin coronavirus hangin tua khuapi pen gamkhing a suak phial ta ahi hi. Jan 20, 2020 khawnga kipan Wuhan khuapi sungah pusuah sungtum khuan kipia nawnlo hi.\nKumpite in kuamah sungtum pusuak theilo ding ci-a thu a piak ma deuh un Wuhan khuapi pan mi awn 5 val bang paikhia khin uh hi. Sen kum thak bawl dinga a khua tek ua ciah tawh, coronavirus hanga a galtai tawh, gamdang mite amau gam tek-a a ciahkik tawh – khuapi sung panin ciahkhia mang uh hi. Tua ahih manin hih khuapi hong dingkik zo ding maw, dingkik zo nawnlo ding cih nangawn a kithei nawnlo hong suak mai hi.\nHih natna huhau-in Sente sumbawlna nak kiat mahmah hi. Tua laitak-in vanleng company 30 val in a vanleng uh Sen gamah lengsak nawnlo uh a, gam 78 bang in amau gamah Sente lutsak nawnlo phot uh hi. Tuni ciangciang hih lungno hangin mi 73,000 val cina ta a, 2000 tang bang si khin ta hi, ci uh hi (WHO, Feb 18, 2020). Sen gam in 2018 kum-a kipan kum khatin khualzi mi awn 150 bang a ngah uh hi-a, ahi zongin tu kum-a kipan kiat cihtak-in kia uh hi.\nVanleng leng ding tampi a ki-cancel bek hilo-in a ki-cancel lo sunsunte zong mimal in amau khualzin ding cancel ziahziah uh hi. Tua ahih manin vanleng tawh khualzinna company-te bekbek in a beisa kha khat sung khawngin awn $700 val bang a sumh khin uh ahi hi. Sen gam buppi in bangzah a sumh zen tam! Sen gam bek zong hilo, leitung buppi in zong a kisuplawh khin ta hi.\nTua hi-a, hih natna tawh kisai ei thu-um mite in bangcih ding, bangci ngaihsut ding, bang sem ding ihi hiam cih tawm khat kikum ding hi hang.\nHih natna pen sa namkim kizuakna pan leh siangtholohna pana hong kipan hi, ci-in gen uh hi. Ahi zongin uphak mahmah hi. Hih natna a ngahte lakah ci sa, khuh, cihte a om hangin natna a ngah lam nangawn a kithei selo-a si ziau zong tampi om hi, ci uh hi. Israel galkap thukan lui khat ahi Dany Shoham in a muhsa thu tampi siksanin hih natna pen BW hi ding hi, ci-in The Washing Times ah gen hi.\nLeitung gam khat le gam khat kizopna (kilemna le kilemlohna) leh a diakdiakin Sen kumpi lungsimpuakzia leh gal vai ah a kiginkholhna uh, mihing nuntakna thupi a sakloh zia uh cihte i ngaihsut ciangin hih natna pen BW dinga kibawl, a kehkha pak maw hiam khat hi leh kilawm hi. Tua ahih leh BW namte pen zat theih ding mah ahi hiam? LST in gal do ding a phal hiam? A phal leh kikoici do ding cih tawh kisai hong gen hiam cih tawm kikumsuk ding hi hang.\nGam khat le gam khat gal kido ding pen Pasian deihna ahih masak loh hangin (Rom 12:18), kilemna le thumaanna, kikhaikimna a tun theih na dingin a kisap leh gal kido ding pen Pasian phalna ahi hi (Matt 24:6; Luke 14:31). LST in mi om muang khatpeuh, mawhpaih na ding a neilo khatpeuh i va thah ding hong khaam a (mi that ken, Exo 20:13), ahi zongin ei hong thahsawm a om leh ei le ei i kidalna-in tua pa/nu i thah pen hong khaamlo hi (Exo 22:2).\nKumpite in zong mi hoihlote tungah ‘namsau’ a zat theih na dingun Pasian in phalna pia a (Rom 13:4), Zeisu in zong tua pen ahi ding mahin gen hi (John 19:11). Tua banah Zeisu in khathu tawh kisai ah a nungzuite in namsau a zat ding uh a khaam hangin (Matt 26:52), amau le amau a kidal na dingun namsau a puak ding uh hanthawn kawikawi hi (Luke 22:36-38). Tuiphumpa John mahmah in zong galkapte galkap sung pan a tawp na dingun hanthawn lo a, a maan banga a gamtat na dingun hanthawn zaw hi (Luke 3:14).\nTua hi-a, kumpi gam khat in a kisap leh gal a kap ding pen LST in a phal ahi hi. Ahi zongin koici bangin galkap ding, cih tawh kisai theih ding thu pawlkhat hong hilh hi:\n1) Kumpigam khat in a kidopih ding kumpigam pen hilh khol ding; Kigenkhol lo pi-a gal kimawkkap cih bang omlo ding (Luke 14:31-32; Rom 13:4).\n2) Mawhna a neilo numei naupang, mipi nautangte suk ding hilo-a (Gen 14 en leng), galkap le galkap bek kisuk ding ahi hi.\n3) Zum le hiam, thauvui thautang bek tawh kido ding hi-a, mi khempeuh leh singkung lopa a sisak thei ding galvan tuamtuam, lungno hoihlo, natna a kihel huih, cihte peuhmah zat ding hilo hi (Deu 20:19).\nTua hi-a, 1) hih coronavirus pen galvan-a (BW) zat dinga kibawl ahih leh a kikhial khin ahi hi. Ei thu-umte in hih bang galvan nam peuhmah thapia hetlo a, i khaam theih bangin i khaam ding kisam hi. Galzawh na dinga kibawl hi kha mah ding hi, ahi zongin guallelh na ding hong suak zawsop ding hi. Galte bek in thuaklo ding uh a, ei mahmah zong i peng tuan kei ding hi;\n2) Hih natna a thuakte, cinate aa dingin khat le khat thu i kingetsak ding Topa hong sawl ahi hi (Jam 5:17);\n3) Wuhan khuapi sungah luangkham lianga Pasian thugente aa dingin zong nakpi takin thu i ngetsak ding (1Thess 5:25; 2Thess 3:1);\n4) A dahte tawh na dah khawm un (Rom 12:15), ci ahih manin hih natna a thuakte i dahpih theih ding kisam hi. A tuacih man ua hih banga thuak uh ahi hi, cihcih hun ding hi nawnlo hi;\n5) Thu-um mite kisapna na panpih un (12:13), ci ahih manin a diakdiakin hih bang gimna a thuak thu-um mite panpih a, thungetna le neihsa lamsa thagui thatang tawh i huh theih ding zong kisam hi.\nBangbang hi ta leh hih natna a thuakkhinte aa ding ahi-a, a thuak nailote aa ding ahi zongin thu i ngetsak ding; A thuakte hehpih a, i panpih theihna peuhpeuh tawh i panpih ding; BW galvan nam peuhmah tha i piak ngeiloh ding leh hun nunung hong nai zaw thamtham ta hi, cih zong i phawk gige ding a kihanthawn ihi hi. Lian Muan Kim, PhD\nPrevious: Deihbang nailo Zomi Namni ~ King Mang\nNext: Laklawhna lauhuai ~ Tdkhen


url: =Kilawmzaw leh kilawm ~ Dr. Ngul Khan Pau :: ZOMI DAILY\nposted on 31 March 2018 at 12:41 pm Lomkholna: Article, Biakna, Ngulkhanpau\nA kilawmzaw ding ngaihsutna tawh hih a nuai a thute kong gelh hi. Mimal kuamah tawh kisai hi loin i minam bup khualna, khangtoh leh picin nading deihsakna hi-zaw hi.\n1. Pasian thugenna vai limci i neih ciangin, a min dingin “Cialpi,” “Kha Annkuang luina,” “Gupna Thusinna,” “Revival Kikhopna” cih ahi zongin kizang thei leh cih ngaihsutna hih tawh a thumveina kong gelh hi ta ding hi. Tuhun tawh a kituak nawn lo, Khamtung khua khat pawlpi khawngin a zat leh phamawh lo napi-in, facebook khawngah a kammal “CRUSADE” cih i koih lailai pen khawl hunlua mahmah ta hi.\nMiddle East khawng a i Khristianpihte’ ngawngtan a thuakna uh a hang pen i lawmte’n nidangin Khristiante’n “hih” min tawh amau tul tampi kithat a hihlam mangngilh lo uh hi. Zomi facebook ciang zang theite buangin hih kammal nong zat nawn loh ding uh ngaihsutna kong hansuah hi. Pasian thugen leitung mun tuamtuam a zin thei ciangciangte’n hih thu i lim ngaihsut ding kisam kasa hi. Mite’n nang ngaihsut bangin hih thu na sang nawn lo ahih lam phawkhuai hi.\n2. Gamsa, Vok, Bawng leh Sial: Vai thupi i neih ciangin bawng, vok leh sial cih bang tawh lungdamna annkuan i vaihawm thei uh hi. Tuate i zat ding mah zong hi kha ding hi. Ahi zongin bawnggil, vokgil, sialgil bawl-lai, a gilzang khawng i zut lai, sa-si thun lai cih khawng facebook ah i suah pen zat nawn loh ding hi.\nVok gawh lai, sial kaplup lai cih bang i koih pen ei lam panin thupi mahmah in i ngaihsut ahih hangin ei vai hong theihpih lote’n na thupi sim het lo uh hi. Tuhun ciangin gamsa na mat leh “pasal pha” cih kammal kizang nawn lo a, “Wildlife Preservation” kumpite thukhun nial in hong kingaihsun ahih lam phawkhuai hi.\n3. Nau neih vai: Facebook ah nau neithakte’n naungek suaktung nong koih thei uh hi. Hong kilungdampih mahmah hangin naungek photo (maan) pen koihtuak leh koihtuak loh om hi. Naunawi piak lai bang nong koih nawn loh ding uh deihhuai hi.\nNau nei khin phet a nu zong gimlua, tawllua mel tawh naungek lim leh mel hong kikoih thei hi. A nu kipuah siang khin zo, maitai khin zo, naungek mahmah zong kisilsiang khin zo cih bang hi leh etlawm hi. Naunawi piak lai pen ei lam panin bangmah a i thupi sim loh hangin namdangte’n zahmawh in na ngaihsun uh hi.\n4. Online-live a kikhah: Tuhun ciangin smart phone, tablet i tawi ciat uh hi. Program khat peuhpeuh “live” in kikhah hong tam mahmah hi. “Live” a khah ding leh khah loh ding zong i khentel kisam mahmah kasa hi. I biakinn ah “TV-Media recording” i neih leh tuate a hoihzaw ding ahih ciangin amau kiang panin leithei in kepcing dingin nei leng hoihzaw ding hi.\n“Live” hong kikhah tampite i biakinn sung a lamna, pukna, dianna khawng ahih ciangin tua mun a omte adingin thupha sanna khat ahih hangin tua bang huihnunna munah om lote’ (upna kibatpih lohte) adingin lamdangpi na suak thei hi. Online-live a khah tuak leh khah tuak lo khentel kisam mahmah hi. J.M. Ngul Khan Pau\nPrevious: Minthanna le manphatna ~ Lian Tuang\nNext: ZAM Thupuak :: 01 Apr 18 (Australia kisiau theilai)


url: =DEC.3, 2016 ~ MUC\nAdmin 9:40:00 PM Articles, MISSION NEWS\nNung Sabbath aa a zom A kinial zo lo sapna\nRichard in a u tawh kimawl uh a, inn sung kongkhak kisia sak kha hi. A pa heh ding lau lua mahmah mah ahih manin, a pa a heh loh nadingin thungen hi.\nA pa hong tun ciangin a pa in kongkhak kisia mu pah hi. A pa I n “ Hih kua kisiat sak’ ci-in dongpah hi. Ken zong keima hihkhak hi, ci-in ka dawng kik hi. Ka pa in na liam hiam ci-in hong dong hi. Liamkhak loh ding mah thupi pen hi, ci-in ka pa in hong gen hi. Kongkhak sangin mihing thupi zaw hi, ci-in ka pa in hong gen hi. Tua bangin ka pa omzia lamdang ka sa hi.Pasian in ka thunget hong dawng takpi pah hi, ci-in ka nuam mah mah hi. Tua a kipan Pasian om takpi hi, ci-in cih kiteltakin ka thei hi. Pasian muanmawhna khat zong ka nei nawn kei hi. Hih pen kum 10 ka phakin a ka tuahkha thu ahi hi.\nSynagogue Biakinn Behlap:\nKa pa nasep hong hoih bilbel ahih manin Villejuif khua ah inn khat ka lei uh hi. Hih mun ah ka kituahtak uhteh ka pa in hih mun pen biakpiakna ding munin zat ding geelna nei hi. Ka kikhopna ngei uh sangin gol zaw hi. Hih mun in Villejuif khua sungah synagogue biakinn gol pen hong suak hi. Kum khat khit ciangin Talmud Torah, Jew Lai Siangtho thucianna ka sin hi. Thungetzia, biakpiakna tuamtuam, pawi tuamtuamte thu ka sin hi. Thursday ni le Sunday sialin laisinna pan ka tawlnga uh hi. Sang ka kah loh uh ciangin synagogue biakinn ah ka pai uh hi. Tua mun ah mite in Thukham Tate ci-in hong kithei hi.\nJew mi hihna kipulaak\nKa sangkahna ah Jew mi hi lo lawm le gual ka nei hi. Tuate lakah khat pen Adventist innkuan sung pan khangkhia hi. Ama min pen Emmanuel kici hi. Amau pen Spain mi hi-in Barcelona gam pan hong pai innkuan hi. Ni khat mi kimkhat Emmanuelte’ innah ka pai uh hi. Emmanuel in a innkuanpihte kiangah Jew mi ka hihlam pulaak hi. Tua bangin a pulaak pen lamdang ka sa mahmah hi. Bang hang hiam cihleh cikmahin Jew mi ci-in mi kiang pulaak ngei lo hi. Tua leh a pa in ka thu hong thei nuam mahmah hi. Tua leh a man kei zong Kha lam Jew mi hing, ci-in hong dawng kik a lamdang ka sa hi. Tua leh Kha lam Jew mi na cih ciangin bang hiam, ci-in ka dong hi. Tua leh Manuel in Lai Siangtho hong lakin taksa Jew mi le Kha lam Jew mi kilamdannate hong hilh hi.\nKum khat bang hong sawt ciangin Manuel’ tanu, Lilliance tawh ka kingai uh hi. Hih thu Manuel in a theih tak ciangin nuam lo hi. Bang hang hiam cihleh a pa in Adventist thu-um mi khat tawh kitengsak nuam hi. Ni khat Adventist biakinn ah ka va kikhawm hi. Sabbath ni ahih manin ka nute in sangkah ding hongsa uh hi. Sabbath school nuam ka sa mahmah hi. Lesson hong hilh siapa pen pastor khat ii tapa hi-in Hebrew zong siam mahmah khat hi-in, Sabbath kik ciangin zong ka kikhawm hi.\nA Lamdang Thu\nKha Siangtho in ka sungah nasem ahih manin thuman thutak ka tel zaw semsem hi. Lilliance’ pa Manual pen mei bawl (electrician) khat hi-in, ni khat a nasepna ah kahlei tung pan khia hi. A liamna lian lua ahih manin zato ah tawl khat a lup khitteh hong sihsan hi. A sih in kum 47 bek pha pan hi. Tua a kipan i sih ciangin bang kisuak ding hiam cih ngaihsutna khat hong lut hi.\nMai Sabbath ah zopkik ding


url: =Lesson 10 Feb 27–Mar 5 Ngaihsut Ngamloh Na Khat Sepna ~ MUC\nLesson 10 Feb 27–Mar 5 Ngaihsut Ngamloh Na Khat Sepna\nAdmin 1:16:00 PM Articles, Sabbath School Lesson\nTu Kaal Sung Sim Ding: Isa. 50:4–10; 52:13–14; 53: 3–12\nKAMNGAH: “ Ahih hangin eite khialhna hangin amah kiliamsak a, eite mawhna hangin amah kisatnim hi. Ama gim thuakna hangin nopna i ngah hi” (Isaiah 53:5)\nLough Fook pen Seen gam a om Christian khat hi-in sila, leisung nasemte (mines) hehpihin amaute tungah hotkhiatna thu gen ding veii ahih manin koi bangin hih sila lakah hotkhiatna thu kizel thei ding hiam cih ngaihsun sun hi. Lampi mu zo lo ahih manin a tawpkhakna-ah kum 5 sung sila dingin sila nei tote tungah amah leh amah va kizuaktawm hi.\nDemerar munah kipaipihin silate lakah Jesuh leh a hong hotkhiatna thu va gen hi. Lough Fook si khin hi; ahi zongin mi 200 in Jesuh Honpa-in sang thei uh hi. Mite aa dingin hih bang kipiakkhiatna in lamdang hi lo hiam? Etteh taakcing hi lo hiam?\nJesuh in ngaihsut ngam loh na khat a sem dingin sila dinmun hong la hi (Phil. 2:7). Jesuh in a mangthang ding nang le kei in leitung mawhna mualpaaang kenkawm lak panin a hong honkhia hi.\nTu kaal sung thusin ding thu in kum tampi a kigenkhol thu hotkhiatna hi ding hi.\nIsaiah In A Sittel Thuman (Isa. 50:4–10)\nIsaiah in Messiah a thu-in theihna ciang bek a hilh hi leh Messiah thu theih ding a kilawm khempeuh genkhia pah ding hi. Ahi zongin mite in Topa Sila tawh kizopna nei-in Amah tawha nungta khawm thei dingin gentehna tuamtuam zangin hotkhiatna thu pulaak hi. Isaiah in Pasian tung pan thupuakte khat khit khat a banbanin, lim leh nate zangin hong hilh hi.\nIsaiah 50:4–10 sim in. A tomin tua thute pulaak in. Koi bangin Jesuh pulaak hiam?\nIsaiah 49:7 ah Pasian sila in nawlkhin thuak hi; simmawhna tawh kipelh lo hi; ukpite sila hi. Ahi zongin kumpite in Pasian sila pa mai-ah kun ding uh a bia ding uh hi. Dikna tawh thuhilh ahih manin a lunggim mite thahatsak hi (Isa. 50:4). Ama totna lampi in maizumna leh cilphihna tawh kidim hi (Isa. 50:6). Hih bang bawlsiatnate in deihhuai lo hi. Ahi zongin Nidang Hunlai mi khat in tua bang zawhnate hangin minphatna, angtanna-in nei uh hi.\nAhi zongin thuman lo-in gamta khial lecin a gilote in siatna tawh hong thuk kik nuam ding uh hi. David in Ammon do-in a gam uh uk hi (2Sam. 10: 1-12). Bang hang hiam cihleh kumpi galkapte in David sawltakte mancip uh a, a sam uh mettosak uh hi; a puansilh ngei-te uh suahkhiatsakin ciah kiksak uh hi (2 Sam. 10:4). Ahi zongin Isaiah 50 sungah mite in sila satnim uh hi; a sam leh khamulte bawhkhiatsak uh hi. A taktakin Isaiah 9:6, 7 leh Isaiah 11:1–16 enkakin “ sila” cih kammal in vanglian tawh kidim Honpa thu a pulaak kammal hi. Vangliatna, minthanna leh pahtawi-na ngah taleh Amah leh amah kihonkhia lo hi. Mite bawlsiatna thuak napi-in Amah leh amah kihonkhia dingin ngaihsun ngei lo hi. Jesuh in singlamteh tungah makaite zahpihna a thuak hi. Amah in mite honkhia thei hi ven, “ Nang in Pasian Messiah takpi na hihleh amah le amah kihonkhia hen. Tua hileh Amah ka um thei ding uh hi, ci-in zahpih uh hi. (Luke 23:35; Matt. 27:42)\nIsaiah 50:4–10 sim in. I nuntakpih ding thu guipi bang hong hilh hiam? Na gelhkhiatte sittel inla, koi munah kiphuahphat nading om hiam? Na lung a kiat leh tu kaal sung thusin a tawp dong sim in.\nGimna Thuak Sila Lakam (Isa. 52:13–53:12)\nIsaiah 52:13–53:12 sungah Topa nasempa Thuakna in Isaiah in lungdamna thugen kamsangpa hi, ci-in kiciamteh hi. Hotkhiatna thupuak tawh kizui-in Isa. 52: 13- 53: 12 sung a la kam in a thupi penpen hi; tehpih om lo hi. Laigualte in tom mahmah taleh a gen uh thute in mawhna sungah a mangthang ding mihingte a hong hotkhiat nadingin ngaihsut ngam loh Pasian nasepnate pulaak uh hi. Tua thute in nawizu bangin thu neu hi lo hi. Isaiah gen thute in Messiah tot nading lampi a nasial khol khol hi-in, ama thupuak a za a ngai mite sungah Honpa thu kizel hi. Messiah a hong nuntakzia ding leh a sep a bawl ding khempeuh hilhkholhna vive hi. Tua bangin a genna-ah Isaiah in Messiah suahma, a suahna thu (Isa. 7:14), David kumpi panin a khangkhia Kumpi ahihna (Isa. 9: 6, 7); Israel minam a puahphatna (Isa. 11: 1-16); thuman lo nasepna leh gimna sung a tung mite kiniamkhiat takin a hong hotkhiatna thu (Isa. 42: 1-7) tangko khol hi. Tua khit ciangin Messiah in vangliatna leh pahtawi-na a ngahma-in a thuak ding sihna lianpi pulaak hi (Isa. 49:1–12; 50:6–10). Tu-in kuama telzawh loh Silapa Thuakna a hong kilang hi.\nIsaiah genkholhna Messiah thute en kik in. Jesuh thu bang pulaak uh hiam? Koi bangin Isaiah 52, 53 sung a thute i tel nading hong huh hiam? Ahih keileh Isa. 52, 53 sung a thute lamdang ahihna hong musak hiam?\nIsaiah 52:13–53:1 in a kibang lo nunzia nihte thu konghonna hi. Silapa in nopsakna leh pahtawi-na ngah ding hi napi, ahi zongin Ama melpuak in deihhuai-na bangmah nei lo hi. Kua in Amah um thei ding hiam?\nIsaiah 53:2, 3 in Silapa thuak gimna leh nawlkhin a thuaknate phungpi kipulaak hi. . Isaiah 53:4–6 in Silapa in eite mawhna hangin gimna thuakin Ama thuakna hangin eite in damna i ngah hi.\nIsaiah 53:7–9 Mawh nei lo Silapa in sihna a thuakna thu hi.\nIsaiah 53:10–12 ah Silapa in Isa. 52: 13 sung a genkholhna bangin pahtawi-na leh vangliatna a ngahna thu hi. Midangte a hotkhiat nadingin a nuntakna a hong piakna in Pasian deihna hi.\nIsa. 52: 13- 53: 12 leh Philippians 2:5–11 enkak in. Jesuh in Pasian hi napi-in mihingin hong nungta-in, sihna khempeuh lak pan minsiat huai pen singlamteh tungah sihna a thuak dongin a hong kiniamkhiat hi. Tua ahih manin Pasian in Jesuh pahtawi-na pia-a, mi khempeuh in Jesuh in Topa hi, ci ding uh hi. Isa. 49:7 tawh enkak in.\nIsa. 52:13–53:12 sim in. Jesuh in ei aa ding a sep khempeuh gual in. Ei aa dingin a sep khempeuh in nang aa dingin bang deihna nei hiam?\nKua in Um Hiam? (Isa. 52:13–53:12)\nIsaiah 52:13 sungah Pasian Sila in pahtawi-na ngahin ahi zongin a hong phawksak thu in Ama melpuak in mihing mel pua nawn lo zah dongin a mel kisia hi. Thuciam Thak in Jesuh thuakna, liing lukhu khu-in, zahpihna, singlamteh tungah kikilhna leh mi khempeuh mawhna vangikpi a puakna hangin deihhuai-na bangmah nei nawn lo hi, cih pulaak hi. Pasian in mawhna om dingin geelna ngei lo hi; mawhna hangin Mihing Tapa in mihing bang zo nawn lo dongin gimna sihna thuak dingin vaihawm ngei lo hi. Hih thu leh Job thuakna enkhawm in.\nJob in nopsakna, pahtawina leh vangliatna tawh kidimin a om laitakin gentheihna, hingimna thuakin, meima in tuamcipin vui le vai tawh kidim hi (Job 1, 2). Ama gimna lian lua ahih manin a lawmte in Job ahihlam thei nawn lo uh hi (Job 2:12) I dot ding thu in: Banghangin Job in gimna thuak hiam? Bang hangin Pasian Messiah in gimna thuak hiam? Job ahi a, Messiah in ahi zongin gim thuak dingin kilawm lo hi. A nihun khialhna nei lo uh hi. Tua ahihleh bang hangin gimna thuak uh hiam?\nIsa. 52: 13 – 53: 12 sim inla mawhneite aa ding mawh nei lo khat in a thuak gimnate ciamteh hi. Eite aa ding a thupi bang thupuak om hiam?\nIsaiah 53:1 en kik in. Up ngam huai lo thu hi taleh uptheihna thu hong hilh hi. John 12:37–41 tawh enkak in. Tua thute in i tungah khohna thu tawh tonkhawm hi. Topa khut leh Ama hotkhiat vangliatna thu kipulaak hi (Isa. 52:10 tawh enkak in). Isaiah thupuak a um mite kilang hi. Pasian hotkhiatna vangliatna sungah na nungta nuam hiam? _________________________________________________________________ _________________________________________________________________\nIsaiah 53:6 sim in. Bang thupuak hong hilh hiam? Mimal tungah bang thu hong hilh hiam? Lungkia lamet bei dinmun hi taleh lametna bang hong hilh hiam?\nEimah A Mangthang Mi (Isa. 53:3–9)\nA kisikzan lopa khat in mannei lo-in a hoihna beimang hi. Tua bang mahin, Isa. 53:2, 3, Gimthuak Silapa in deihhuai-na bangmah nei lo hi. Isaiah in hoihna dim khangno khat in siatna mualkeen dawnah a om tawh kibang thu pulaak hi. Silapa thuak gimna a thuak dingin i kiging kei hi. A lang khatah Isaiah in eite aa ding a hong suak Naungek, kilemna Kumpi hangin a lungdam dingin hong hilh hi. Mite in Amah nawlkhin taleh eite in Amah in kua hi, cih i thei hi. “Eite in i galte tawh i kituak kha hi. I galte in eimah ihi hi. Silapa in nawlkhinna, mihing gimna a thuak masa ahi kei hi. David in a tapa Absalom kiang pan galtai-in om hi (2 Sam. 15:30). Gimthuak Sila in Ama mawhna hangin gimthuak hi lo hi; Amah in mawhna nei lo hi. Midangte aa ding gimthuak hi bek lo hi. Topa in eite mawhna khempeuh Ama tungah koih hi (Isa. 53:6).\nBang hang cih dotna a dawnkikna thu in Isaiah in th uman sittelna-in nei hi. Bang hang hiam cihleh Pasian in ki-itna hi. Amah in Messiah hi-in gimthuak dingin teel hi. Bang hang hi ding hiam? Isaiah hong hilh thu bulpi in Silapa in a mangthang mite Ama kiang a hong tunpih nadingin gimna thuak dingin deihtel zaw hi.\nHih thuman a tel lo mite in Gimthuak Silapa in Pasian nusiatna thuak hi, ci uh hi (Isa. 53:4). A lawmte in Job in ama mawhna hangin gimthuak hi, ci-in ngawh uh hi. Tua bang mahin nungzuite in Jesuh tungah : mittaw pa mawhna maw, ahih kei leh a nu a pa mawhna hangin mittaw hiam, ci-in dong uh hi (John 9:2, 11). Jesuh in Ama mawhna hangin singlamteh tungah khailupna thuak hi, cih thu sangin a sia zaw om lo hi. Moses in sing tungah khailupna a thuak mi in Pasian hamsiatna thuak hi, ci-in pulaak hi lo hiam? (Thkna.. 21:23 leh Gam. 25:4 enkak in. Hihte khempeuh in Pasian deihna bangin a piang hi (Isa. 53:10). Khrih in thukham hamsiatna panin a hong hotkhiat nadingin Amah mah in hamsiatna a hong thuak hi” (Gal. 3:13). Mawhna nei lo Amah in eite aa dingin mawhna hong suak hi. Tua in Ama sungah Pasian siantho-na i ngah nading ahi hi (2 Kor. 5:21).\nEite aa dingin a kipiakna in bangzahin manpha hiam? Singlamteh mitsuan in. Amah in kikhailupna thuak hi. Singlamteh tungah a kikhen a khutte en in. Kilhna thuak a khe en in. Khrih in eite mawhna hangin a sih dongin gimna hong thuak hi. Ama pumpi mahmah tawh i mawhna hong puaksak hi; gimna thuak hi. A gimthuakna, a lungtang kitamkham thuaknate in eite a hong tatkhiat nading ahi hi. Ellen G. White, God’s Amazing Grace, p. 172.\nMawhna hangin gim thuakna in bangzah in gik hiam? Mawhna khempeuh Khrih tungah kisuan hi. Singlamteh tungah Ama sihna bek in eite suahtak nading lampi hi. Tua simloh eite a hong hotkhiat nading lampi dang om lo hi. Hih in mawhna a siathuai-na bang pulaak hiam? Mawhna sung pan a hong tatkhiat nadingin man kiseh thei lo tawh hong kilei hi lo hiam? Hih in nuntakna a bei dongin a hong kipia Pasian hong itna pulaak hi lo hiam?\nKipuahphatna Tawh Kipawl Piakkhiatna (Isa. 53:10–12)\nSilapa nuntakna in mawhna hangin piakkhatna cih thu a khiatna in bang hi ding hiam? (Isa. 53:10)\nHebrew tawh kigelhna-ah mawhna hangin biakpiakna (Siam 5:14–6:7; 7:1–7), pulaak hi. Hih biakpiakna in ngimna khat tawh mi tungah khialhna khat hanga biakpiakna hi (Siam. 6: 2,3). Isaiah in tua bang mawhnate a malmalin pulaak hi (Isaiah 1–3; 10:1, 2; 58). Tua banah a mawh mi in a khialh khak mi tungah maisakna ngen ding a, mawhmai-na ngah nading Pasian tungah meihal biakna pia ding hi (Siam. 6:4–7 leh Matt. 5:23, 24 enkak in). Pasian in Amah biakna-a kizang biakpiaknate Ama sawl bangin zat lohna in mawhna hi-in Ama tung pan mawhmai-na kisam hi (Siam. 5:16).\nKoi bangin Isa.40:2 na tel hiam? Pasian in saltang a mite mawhna a maisak pen amaute lungnop nading hi lo hiam? Pasian in amaute mawhna a maisak khit ciangin biakpiakna kisam hi. Isa. 53 gen bangin ganhing tungtawnin mawhmai-na hi lo-in Pasian Sila in a kigo ding tuuno bangin sihna thuakna hang hi zaw hi (Isa. 53:7); lampial a mite thuak ding khempeuh Amah mah in a thuak hi (Isa. 53:6).\nA nungta mite kiang pan hepkhiatna thuak mah taleh (Isa. 53:8 leh Dan. 9:26 enkak in) meihal biakna tau tungah kikoih khempeuh kangtum khin hi; tua meikhu in ei aa dingin lametna lianpi hong guan hi. Amah in sihna hong thuakin, Amah mah in minphatna ngahin Ama tungah pahtawi-na a ngah hi. Ama tanu tapa khempeuh en in. Amah in a nungta tawntung ding hi(Isa. 53:10–12).\nA nuai a Lai Siangtho munte en inla, koi bangin Isa. 53 thupuak thute mah pulaak uh hiam?\nLate 32:1, 2________________________________________________\nRom. 5:8 __________________________________________________\nGal. 2:16 _________________________________________________\n1 Pet. 2:24________________________________________________\nMi khat in Isa. 52: 13 – 53: 12 pulaak lungdamna thu hong dong hi leh koi bangin tomkimcingin na pulaak ding hiam?\n“I mawhnate eimah in i puak ding tangin singlamteh tungah Khrih in a hong puakhia hi. Ciangtan nei mihing in mawhna sung pan a suahtak zawhloh mawhna in bang mawhna hi ding hiam? Pasian bek in a hepkhiat theih hamsiatna in bang hamsiatna hi ding hiam? Khrih singlamteh in mimal khat ciat mawhna thaman in sihna hi, cih hong lak hi. Mawhna in nuntak hoihna suksiat theihna vang nei-in Kha Siangtho lamlahna langpan hi lo hiam?Ellen G. White, Our 11 High Calling, p. 44.\n“Pasian in a Tapa hong sihna in Pasian gam ki-ukna thukham a thupitna pulaak hi. Khrih in leitungbuppi mawhna pua hi. Mawhna panin suahtak zawh nadingin mihingin a hong nungta Pasian Tapa sihna simloh lampi dang a nei kei hi. Mawhna thaman sihna a zo zo hi. Bang hang hiam cihleh Amah in Pasian nunna a ngah kik hi. Amah in mawhna thaman a zo thei hi. Bang hang hiam cihleh Amah in mawhna a nuntakpih kei hi. Khrih in mihingte aitangin zawhna hong ngaksak hi; mihing in mawhna thaman a hong thuak ding Tapa mah in a hong thuak hi. Amah in mihingte tawntung nunna sung a hong lutpih hi. Amah in thukham liansakin pahtawi hi. Ellen G. White, Selected 1 Messages, book 1, p. 302.\n1. Isaiah 53:7–9 hankhuk pulaak hi. Silapa sihna leh kivui-na pulaak khol hi. Jesuh sihna thu bang pulaak uh hiam? Matt. 26:57–27:60, Mark 14:53– 15:46, Luke 22:54–23:53, John 18:12–19:42.\n2. Khrih sihna in thukham tawisang cih a khiatna in bang hi ding hiam? Koi bangin Khrih sihna in thukham kiptawntung ahihna pulaak hiam?\nTomkaihna: Isaiah in Pasian hong piak Honpa hong suahna, ama nunna leh a hong sihna sangin a lianzaw sihna om lo ahihna a pulaak thu in eite aa ding lametna lianpi hi. Pasian Sila in i thuak ding mawhna thaman a hong puakkhiatsak hi. Lamet nei lo-in a mangthang ding eite lametna hong guanin tawntung manthanna panin a hong honkhia hi.


url: =South Korea President in Impeachment Vote tuak ~ TK Lian :: ZOMI DAILY\nposted on 9 December 2016 at 5:49 pm UTC+9:30 Lomkholna: Korea, News, Thangkhanlian, World\nDec. 9, 2016: South Korean President Park Geun-hye in sum nekguna hangin a thanghuai gamtatna (corruption scandals) ngawhna a tuak manin a za panin paihkhiatna dingin “impeachment vote” kici tuak hi. Hih impeachment vote kici vote khiatna pen tu ni 06:00 GMT in parliament ah kinei a, seh thum suah seh khat (two-thirds majority) in paih ding a deih uh leh tua thu Constitutional Court in ni 180 sungin thukhenna nei ding a, paih khiat ding leh paih khiat loh ding vai hong kitel ding hi. South Korea in hih bang tawh Park a paih khiat leh South Korea gam adingin mipi tamzaw deihna tawh a kiteel cing (democratically elected) president a kipaih khiat masakna pen hi ding hi.\nPark in nekgukna a tuahna hang pen a neu a kipanin a lawm hoih leh Park’ thudot biakna maikai khat tanu Choi Soon-sil in Park tawh a kilawmtatna zangin ama NGO adingin aana tawh sum tampi laikhia a, tua banah gamvai leh kumpi nasepna lamsang ah kigolh in ama’ deihna bangin Park thuzawh a, Park’ thugen dingte nangawn laih phatsak (edit) kici hi. Thukhen banga nasem (prosecutors) ten hih ngawhna lim takin kan uh a, Park in a lawmnu ading a gamtatna hangin thukham palsat mah a, gamvai lamsang ah Choi kigolhsak in, a man lo tawh anna in sum tampi ngah mah hi cih mu uh hi.\nTua loin President Park in top Korean companies tampi (Samsung kihel in) tungah nawhna (pressure) bawl a, company tuamtuamte tung panin Choi in Park tawh a kilawmtatna zangin sum tampi lai khia hi kici hi. Ahih hangin South Korea upadi sungah President len laite thukhenna neih khum theih loh hi cih om ahih manin Park in thukhenna bel tuak nai lo a, ahi zongin ama tungah ngawhna omte tawh kisai thukanna a nei prosecutors kicite kimuhpih nuam lo hi.\nAl Jazeera reporter Harry Fawcett in national assembly ah South Korea vaihawmna a len ruling Saenuri Party member 28 bek leh opposition member 172 leh independent member tengin Park paih khiatna ding vote pia leh two-thirds majority ngah zo ding uh ahih manin Park maban ding limci lua lo hi ci hi.\nRelated: Ni 10 bek aphapan naupang khat lamgei ah lai khattawh kinusia ~ ZD\nSouth Korea main opposition parties makai teh hih impeachment vote a lawhsap lailai leh ka member uh 159te mipi deihna bangin kitawp ding uh hi ci uh ahih manin Park a kipai khia zo kei zongin South Korea gamvai pen buah mahmah kha ding hi. Parliament in hih impeachment bill zan in neih ding cih a pulak hi a, impeachment vote pen naikal 24 panin 72 neih teitei dingin thupia lai hi.\nPrevious: Malaysia gamsung aom Kawlgammi te kidop huai semsem ~ ZD\nNext: Saudi Arabia ah thukhenna innpi in mi 15 sihdaan pia ~ TK Lian


url: =US leh a pawl ten Syria ah mipi 28 kaplum nawn :: ZOMI DAILY\nposted on 29 July 2016 at 11:05 pm Lomkholna: News, Thangkhanlian, World\nJuly 29, 2016: US leh a kipawlpih gam ten ISte ukna mun Ghandour khua tung lam panin kap uh a, thusim koi ci ngah uh ai zel tam ISte omna mun kap kha loin nautang omna mun kha kik leuleu uh a, nautang 28 in sih lawh nawn hi ci-in Britain-based Syrian Observatory for Human Rights (SOHR) in pulak hi. ISte ukna Manbij khua (Turkey leh ISte khuapi/caliphate Raqqa kikawmtuahna) ah zong al-Quada tawh kipawl al-Nusra kici tawh kikaptuahna nasia mahmah hi.\nUS galkap ten Middle East sunga operation a bawlnate uh a encik US Central Command in Manbij khua leh a kiim kikap mah a, nautang in sihna tuak lawh hi cih kikan pha ding hi ci-in gen hi. Nung kal July 19 in zong Manbij khua US leh a pawl ten tung lam panin a kapna hangin mi 56 in sihna na tuak khin zo hi.\nSOHR in a genna ah September 2014 a kipanin US leh a pawl ten Syria ah nautang 600 kiim, naupang 136 kihel in that ta uh hi ci-in gen hi. US leh a pawl ten tu sawng teng nautang tampi a thah khak manun US Sec. of State John Kerry in ISte dona ah Russiate kipawlpih ding a hanciamna nakpi takin dal hi. Syria galkap ten Aleppo leilu lam a supply lampi teng khakcip in, khua mi ten Aleppo a nusiatna dingin thupia uh hi (rebelste nasia takin do nuam uh hi).\nSyria galkap ten Turkey panin rebels leh IS ten supply a ngahna uh Castello Road kici a khakcip uh zong US ten kipawlkhawm in ISte kap theihna dingin leh ISte thusim ngahna dingin hong kik un ci a, Syria kumpi in nolh hi. Aleppo khua sunga Castello Road pen Aleppo leilu lam kikhenna lampi ahi hi.\nAl-Qaeda tawh kipawl al-Nusra Front ten al-Qaeda phuankhia Osama bin Laden’ al-Qaeda tawh ka kipawl manun US in tua paulap zangin hong kap uh hi ci-in a kipawlna min a laihna thu uh leh al-Qaeda tawh kizopna beisak ta hi ung ci-in pulak uh hi. Jabhat al-Nusra min panin Jabhat Fath al-Sham ci-in ka pawl min uh kilaih ta a, kuamah tawh ka kipawl nawn kei uh hi ci-in a makaipipa uh Abu Mohammed al-Jolani in video ah pulak hi. Ahih hangin US ulian khat in US, Russia leh Syria galkapte kipawl in al-Nusra leh IS bek kap ding a lauh manun a kipawlna min a laih uh hi lel hi ci hi.\nSyria president Assad in thau tawi-a kumpi lehdo khempeuh a kipiakkhiat uh leh kimaisak ding hi ci-in Amnesty rebelste tungah kipia ding hi ci-in zan in gen hi. A beisa in zong Assad in galkap panin taikhia in, rebelste tawh kipawlte tungah Amnesty piak ding na pulak khin ngei hi.\nKhuapi ki-umcihna Aleppo ah Russia leh Syria kumpi in nautangte huhna dingin van puakna ding lampi mun li hong uh a, Aleppo leilu lamah rebelste a thau uh tawh a taikhiat theihna ding (na lehdo nawn se loin) in lampi khat hon’sak hi. Al Jazeera and agencies/The Hindu/ Thang Khan Lian\nPrevious: Alawm ngaihpa Millionaire ahih hangin asum iplahsak vetlo nungak ettehhuai Camille\nNext: Bishop Lian Khen tungpan dahpihna ~ Tua Tuang & Peter Khai


url: =Bukkhuh Nakbing bangci kidal ding :: ZOMI DAILY\nposted on 9 November 2018 at 10:42 pm Lomkholna: News, Siamsin\nKhuasik, nakbing, naptui, leh natgual tuamtuam te pen huihlakpan a piang virus te hangin pumpi tungah hong tungthei hi. A diakdiak in naupangte in a liankhinsa te zahin tuakzawhna neilo a hihmanin naupangte tungah tuabang natna te piangthei phadeuh hi.\nHih natgual te pen tawlsung na, ci sa, thagui na leh tawlgawpna cihbang te tawh hong kipan thei hi. Tuabang hong natkhit ni 3-4 khit ciangin naptui hong kipan hi. Hong nasia semsem leh na kisemzolo aa ni 10 dongbang ki buailawh thei hi.\nTuabang natna hong kipat phet in tui tampi dawn ding, tui lum (a sa pian) dawn ding, tawl damsak ding, Asprin leh paracetamol cih zatui te ne pak ding hi. Natna a dampak kei leh Zato zuat ding a hihi.\nNekleh dawntawh kidalna\nHih natgual dalna dingin Vitamin A leh Vitamin C tampi a kihel mehtehmehgah te nekhuai hi. Gtn: Tuikaithum teh, hai min, gamsuaklu, kaihlan, mai, carrot, strawberry, kawpi, lothangkang, a sanmel nei, a eng mel nei mehteh mehgahte nekden ding thupi mahmah hi.\nHih mehtehmehgah te in pumpi sungah natna a pian nading leh natgual tuamtuam tampi hong dalsak mahmah hi.\nTheih ding: Hih bukkhuh, naptui leh natgual a ngah mikhat bawngnawi leh nawi tuamtuam pia lo ding hi. Tua in natna hong behlap thei a hihman a hihi. Book Ref: ေဒါက္တာ မီမီကို ေရးသားေသာ ေရာဂါႏွင့္စားစရာ/ Siamsin Library\nPrevious: Zomi te leh Engineering pilna ~ Pau Za Mung\nNext: Thunget ngahlohna ahang ~ Pu Thangboi


url: =MY STORY- The Rebel: Dr (Rev) G. K Nang's ZOMI CHRISTIANITY AND CULTURAL TRANSFORMATION\nDr (Rev) G. K Nang's ZOMI CHRISTIANITY AND CULTURAL TRANSFORMATION\nRev. Dr. G. K Nang’ Laibu Suak Thak\nDaihna Cabin || 9.8.2013\nLaimai 341 a pha, India gama biakna lama Zomite makaipite laka khat, United Theological College, Bangalore pana B.D. zo a, International Baptist Seminary, Switzerland pan Th. M buaih a ngah, Pawlpi’ nasepna pana pension khit cianga Fuller Theological Seminary, Pasadena, Calofornia, USA pana Ph. D. a ngah Rev. Dr. G. K Nang in Ph. D a ngahna dissertation, ‘Zomi Christianity And Cultural Transformation’ kici pen Germany gama om Lambert Academic Publishing-te in laibu in bawlsak khin cih thu hong zaksak ciangin Zomite adingin laibu manpha mahmah khat a kibehlapna hang bek zong hi loin, mai lamah Zomite adingin a manphat semsem nading ka ngaihsut ciangin a laibu meel mu loin zong ka lungdam khol khin mahmah hi.\nInternational Standard Book Number (ISBN) 978-3-659-41464-0 tawh a kikhen, hih laibu a pian theih nadingin laibu leh laihawm a ki-en (reference) bekbek 238 kiim a pha, Zomite laka mipil leh thu le la lama madawk khatin, leitung pilna sang penpen ahi Ph. D ngah nadinga a thugelh pen, review dingin cing ka kisa kei a, eimi zong ahi lo, leitunga minam thupipente laka kihelte in laibu in bawlsak theih dingin a ngaihsut uh ahih manin a sung thu mu vet kei leng zong manpha ding hi cih kitel pah hi. Tua hi a, a manphatna leh a hoihna ka pulak thei kei zongin, Zomite adingin a manphatna hang zawin a sung thu tawmkhat kong gelh khia hi.\nThubulpatna - Zomite pen Mongolia gam panin China gam tawnin, Kawlgam sunga Chindwin kuam tung ahihna thu pan bul panin, tuhuna Kabaw Valley leh Kale Valley-ah teeng masa uh ahihna tawh zom hi. Tua mun panin thu tuamtuam hangin mun tuamtuamah kikhenzak ahihna thu gelh hi. Galpi khatna hun laia Piantit (France) gamah Zomi 1000 a paina pen Zomite in gamdang a pai cilna hi a, tua munah mi 24 a sihna thu banah, England gam kumpipa in a a nasepna uh pahtakna hanga Zomite in London a phakna thu tawh zom hi.\nZomite in lungdamna thu i zak cilna pan kipan Zogam sunga pawlpi tuamtuamte hong kipatzia, sangmangte in kama kigen zelte pen lai tawh gelh theih dingin lai mal hong bawlsakna, pilna siamna sin nadingin sanginn hong phuatkhiat sakin, biakna laibute Zomite adingin hong teisakna thu pan kipan, Manipur gam leh Mizogam a Zomite laka pawlpi tuamtuam hong piankhiatzia tomkim takin thukong hongin gelh hi. Hih laibu in, kum 1970 kiim a khanlawhna in Zomite nuntakzia a kikhelsakdan thupi sak diak hi.\nKhenpi khatna sungah – Zomite nuntakzia leh ngeina tawh kisai kantel hi. Kuate Zomi, mite Zomite bangci bangin thei uh, Chin kuate, Zomi kuate, Mizo kuate cih tawh kisai-in, mi tuamtuam muhdan leh theihdan kician takin kigelh hi. Zomite koi pan kipan, Khul/Chhinlung tawh kisai, Zomi buppi sunga namke (tribe) leh beh (clan) tuamtuamte kician takin a gelh banah, a lim tawh et theihin om a, Mikang gamkekte hong tun ma-a Zomite nuntakzia, Zogam sungah Mikang gamkekte hong lutzia uh, Deputy Commissioner, Captain Raikes in Siyin, Kam Hau leh Tlaisun ukpite a sapna, Hakha ukpipa a pai noplohna hanga Captain Raikes in palai mi 6 a sawlte, Hakha ukpipa in mi 2 thatin, mi thum mana, mi khat a taisim theihna zong kihel hi.\nA kum kik ciangin Zogam buluh ding a General Sir George White, General Faunce, 42nd Gurkha Light Infantry, Assam troops leh Punjabi military policete tawh Captain Raikes a paina thu leh tua thu a zak uh ciangin Siyin mi 1200, Kam Hau mi 400 leh Sukte 30 tawh a kidona uh hanga gamkekte mi 36 a sihna leh mi 44 a liamna zong kigelh hi.\nZomi ukpite in Mikangte kiangah laikhak uh a, Sai ha, Cinghpi ki leh thau 150 tawh ki-serender sawm bangin genin, ahih hangin a tupna taktak uh pen commissioner B.S Carey thah a sawmna uh ahihna leh, a tupna bang uh a B. S Carey a thah theihlohna pan kipan, Zogam sungah Mikang gamkekte hong lutzia kiciantakin kigelh hi. Tua Mikang gamkekte Zogam sungah hong lutna uh hanga thu piang tuamtuam, a sia lam leh a hoih lama na hong sepdan kician takin zom pah hi.\nZomite tanglai nuntakzia, tanglai Zomite biakna, Dawi tawh kisai, Zomite in sihkhit cianga misite om nadinga a ngaihsut uh Misi Khua tawh kisai, bang hangin sa leh gal kithat? A hang kician takin hong gelh hi. Kawsah leh gal-aih a kizatna hang kician takin kigelh hi. Kiteenna, pawi tuamtuam, ann nek tuidawn, zu leh Zomite nuntakna sungah zu in na a sepzia, tumging - sakhuang, phiit, gosem, lemlawi leh sialki, la leh lam tuamtuam – lamgui, daaklam, leh adangte, innkuansung kizopzia banah, Zomite nuntakna sungah Zomite in a awlmawh thute uh zong kician takin kigelh hi.\nKhenpi nihna sungah – Zomite in Khristianna (Christianity) i vaidawn dan, i ngaihsutzia tawh kisai hong kantel hi. Zogam sungah Mikang gamkekte hong lutma, Kam Hau tapa Khua Cin in ukpi a sep hun lai-a Pi Nuam Dim tungah kilakna/kamsanna (prophecy) pan kipan, Laipian Pau Cin Hau – a tangthu, a muhkholhna (visions), Laipian pawlpi thu-upzia, ngeina a kingaihsun pawlkhat Pau Cin Hau in a phiatna thu kicing takin kigelh hi.\n‘Pasian’ cih kammal tawh kisai, American Baptist Missionaries Zomite kiang hong tunna uh, kua teng hong hong pai, a nasepzia uh – cina damsakna lam, thu le la (literature) leh siamsinna lam, banah tuucinna lam tawh kisai zong kician takin muh theih hi.\nKum 1939 a Tonzang khua-ah ukpi Pum Za Mang thukimna tawh Roman Catholic in sang a honna pan Roman Catholic Mission kipan ahihna, kum 1952 in mawtaw hek Ngul Khaw Pau in Kolkata a phakna munah Luseite Lalrawna kici tung panin Adventist upna a ngahna, Aizawl a Adventist missionary kiangah lai a khakna tungtawnin Adventist missionary kum 1953 in Zogamah hong lut ahihna thu zong kician takin kigelh a, mission tuamtuam hong lutna hanga Zomite sungah nuntakzia kikhelna nakpi tak om ahihna leh a kikhelzia zong gelh hi. Zomite lakah Khristian a suak leh a suak lo kikalah kitelkhialhna lianpi om ahihna zong kician takin kigelh hi.\nKhenpi thumna sungah – Zogam sungah khanlawhna hong tun nadinga thupiang tuamtuamte kantelna om hi. Kum 1942 – 1945 sunga Japan Gal (Galpi nihna) pen Japan lamah General Aung San leh Subhas Chandra Bose a panna uh pan kipan, Japante in December 1942 a Kawlgam buppi a khutnuaiah a koihna uh, Japan gal do dinga Chin Levies A leh B a kibawlna, tua sunga Zomi commanderste pen On Khaw Mang (Thado pan), Vung Za Cin, Khup Za Tung, Thang Za Kam (Tonzang pan), Thawng Za Khup leh Hau Za Lian (Sukte pan), Dam Khaw Mang, Lian Thawng, Mang Pum leh Thian Pum (Sihzang gam pan) ahihna uh zong gelh hi. Nasep masakin Imphal – Lamka – Tonzang – Tedim - Kalemyo lampi bawl uh a, tua pen ‘Tedim Road’ kici ahihna banah, Imphal – Tamu – Moreh – Kalaymyo zong bawl ahihna leh Japante tawh a Zogam sunga buaina tuamtuam kigelh hi.\nFebruary 12, 1947 a Panglong Conference kici, Shan gam Panglong khua a Shan, Kachin leh Zomi/Chin mite kimuhkhopna tawh kisai tawh zomsukin, a kihelte banah tua hunin Zomite laka Kawlgam palai (Burma Ambassador) masapen ahi Vum Kho Hau, high school a zo thak in kamphen ahihna zong gelh a, tua hun sunga thupiangte kician takin gelh hi.\nKawlgam in Independence hong ngahin, Buddhism pen gam biakna (state religion) dinga a kizatna, Falam khua-ah February 18 – 20, 1948 ni-in Zomi makaite in suahtakna ngah khit cianga Zogam mailam hun ding, ukpite tawh kisai ahi zongin kamkupna a neihna uh leh Zomi Nam Ni hong piankhiat dan, Gen. Aung San a sih ciangin Zomite adingin vaihawmna tuam (self determination) lametna a beina leh Chin Special Division kici pen kum 1974 in thuneihna leh hamphatna om lo Chin State ciin hong kipia ahihna thu tawh zomsuak hi.\nThualzen Gal (1964 -1965) tawh kisai, galkap lui Thual Zen leh a lawmpa Son Kho Pau in Tun Kho Pum Baite huhna tawh a mapanna, tua hun laia a nasepzia uh kician takin kigelh hi. Kum 1966 pan 1986 sunga Mizote kiphinna, MNF/Ate gamtatzia, State a ngahna uh tawh kisai kician takin kigelh hi.\nZomite leh Zomi a hi lo minam dangte tawh kizopna, sum bawlna, nek le taak zonna, leh siamsinna lama Zomite dinmun, omzia leh nuntakzia kician takin gelh hi. Baptist pawlpi tawh kisai Galpi nihna hun pan 1970 kikal hun sung kantelna kician taka a kigelh zawh ciangin, Hlimsang Movement kici, Mizote laka tung tawh kisai kantelna tawh, tua in Zomite biakna a sukkhak dan tawh kisai, kician takin kigelh hi.\nKhenpi lina sungah – Zomite Khanlawhna kum 1970 – 2009 sunga thupiangte kigelh pha diak a, Zogam khanlawhna bang hanga hong piang, koi pan hong kipan, kua teng Pasian in zang hiam cih tawh kisai thu tampi kigelh hi. Khanlawhna pen hunpi nih in khen a, khatna pen kum 1970 pan 1990 kikal hi a, a nihna pen kum 1990 pan 2009 ahi hi.\nKhanlawhna a om nadingin a Thang Za Kam leh Tun Za Kap pan kipanin, a khanlawhna hun masa sungah Hau Lian Kham leh Khai Khan Suante tangthu, nasepzia, thu pomzia uh leh thugenzia uh lim takin kantel hi. Tua khanlawhna hangin Zomite in kammal – Piangthak, Pianglui, Crusade, Testimony, Amen, leh Hallelujah cih pen Zokam zah mahin zang mawk uh ahihna, thungetna tamzaw sem kizang ahihna, Zogam sungah thungetna mual tampi om ahihna tuamtuamte a etsakna tawh hong gelh pahpah ahih manin pawlpi tangthu theih nadingin zong kicing mahmah hi.\nNidanga a kithei ngei meel lo, Kamsanna, Jesu hong pai kikna, Singlamteh phuh leh gammial nasepna lamah nakpi takin khanlawhna hangin kilamdanna om ahihna thu kician takin kigelh hi.\nKhanlawhna hun nihna (1900 – 2009) hun sunga Pasian mizat mi thupi, Kam Cin Hau, Langh Do Khup, Pau Lian Mungte tangthu, a nasepzia uh, leh Zogam Khristiante adinga a manphatna uh, tua khanlawhna huna mite omzia, Pasian in na a zepzia – na lamdang, lim lamdang, kamtuampau, pumpi sianthona, inn siansuahna, khua suansuahna tawh kisai kician takin kigelh hi.\nTuiphum pawlpi in khanlawhna a ngaihsutzia/ a san (loh) zia (response), A sang thei lote in a sepzia uh, Tuiphum pawlpi sungah kikhenna hong pianna leh khuatual pawlpite in khanlawhna a ngaihsutzia /dawnkik (response) dan uh kician takin kigelh hi.\nKhenpi ngana sungah – Khanlawhna ii gahsuah (impact) tawh kisai kigelh hi. Tuate lakah, Kawlgam Vaigamah Zomi i hihna kitheihna lianpi a omna thu kician takin kigelh a, mi tampi in Lai Siangtho sinin, Pasian thu theihna lamah mainawtna omin, Lai Siangtho sang mahmah zong kibehlap ahihna a lim tawh et theihin om hi.\nMission nasepna lam tawh kisaiin zong ZBC in CCOC pan kipan lungdamna thu thei nai lote kiangah a nasepna tuamtuam, EBC, A.G, ZBCM, TBC, CBA (India), ZBC (India) sungah khanlawhna ii gahsuah tampi muh theihin om hi.\nTua banah, hih khanlawhna hangin, gilkial mite ann a kipiakna, biakna pawlpite pen Zomite thu le la (literature) mungpi a suakna, biakipiakna tumging (church music) leh biakpiakzia kikhelna/kilamdanna, ngeina leh khuatang nuntakzia kikhelna, kipumkhat dinga kalsuanna tuamtuamte kician takin kigelhsuk diudeu hi.\nThuhialna (Conclusion) – Hih thu a manphatna leh bang hangin kigelh hiam? Zomite nuntak khuasakzia hong thei sak hi. Zomi Khristiante adingin tangthu theihna leh laibu manpha ahi hi. Bang hangin pawlpi kikhen a, pawlpi tuamtuamte nasep bang teng hiam cih theih nading laibu hoih ahi hi. Mai lama kalsuan nadingah, nung lama hun paisate theih nadinga laibu hoih hi. Hi thei hi leh, a laibu a kem thei lote in zong soft copy beek in kep dingin hoih a, Zomi Khristian a kici khempeuh in neih dingin hoih hi. Tua ahih kei leh zong hunbit siate diakdiak bangin bel neihloh phamawh dingin ka ngaihsun hi.\nAppendix A pan G ciang a omna-ah – A. Pau Cin Hau Testimony 1931; B. Minutes of Meeting Held on 25th and 26th April 1942; C. The Panglong Aggrement 1947; D. Memorandum Submitted to the Prime Minister of India; E. Adoption of the name Zomi Baptist Convention; F. First World Zomi Convention; G. Re-unification Movement after the British Rule : India.. cihte kihel a, hihte bekbek zong a manpha lua mahmah hi khin hi.\nLai gelhsiam cihtakah, a thu kilepzia pen systematic mahmah a, a masa ding leh a nunung ding pen hici zaw deuh leh cih ding om lo hi. Tua in a manphatna banah sim nuamsak mahmah hi. Cihnopna-ah thu pawlkhat a thu hoih mahmah napi, a masa leh a nunung ding, a thu kilep dan hoih lo hanga sim nuam het lo om thei hi.\nZogam Khristian tangthu, gal le sa thu, dawi le kau pan Pasian thu, Zomite ngeina, zia le tong, biakna pawlpi tuamtuamte nasepzia, Zomite nuntakna sungah Khristianna in na a sepdan, Zomite sunga mi thupi pawlkhatte tangthu, nasepzia, Zogam leh Zomite adinga a manphatna uh, innkuan kivaipuakdan, upkhialhna om thei ahih manin ki-kep a kisapzia leh thu manpha tuamtuam omna ahih manin, Zomi khat adingin simloh phamawh, neihloh phamawh, theihloh phawmawh, zatloh phamawh thu kigelhna laibu ahi hi.\nGensa mah bangin hih laibu pen Lambert Academic Publishing (LAP) in a suahkhiat uh hi a, khat beka lei nuamte adingin EUR 79.9 in laibu sai tuamtuamah lei theih ding hi. Tua loin, online panin a lei nuamte adingin amazon.com panin lei theih dingin kikoih ding hi.\nPosted by Kamzalian Tomging at 14:41


url: =Malaysia, Kajang sungah Lorry khatin mawtaw neukhat taih in mi 2 si ~ ZD :: ZOMI DAILY\nposted on 7 March 2017 at 9:45 pm Lomkholna: Malaysia, News, Sawltak, World\nMalaysia Kajang vengsung ah Lorry mawtaw pi khatin mi 2 taihlum cih theStar pan kiza hi. Tua Lorry pen Traffic Light ah mei asankhinpipi himahleh taisuak teitei ahih manin, alanglam ah mei engta ci’n apaikhia mawtaw neukhat taihsuk khagawp cihi.\nAphutkhak mawtaw neupen Perodua Viva mawtaw namte hi a, asungah pasal nih atuang uh ahihi. Tua pasal nihte lakah khatpen apumpi damlo “Disabled Person” hisawnsawn hi. Lorry mawtaw pitawh akiphukha himawk ahih manin mawtaw pen depcipgawp a, asuang ah atuang pasal nihte zong liamgawp uhhi.\nMawtaw neu ahawlpa pen Izzaq Syameer Ifwan Suhaimi kici kum 26 aphapan khat ahihi. Anung tutna ah atuangpen Sha’ari Nuruddin kici kum 63 aphakhin khat hi a, apumpi damlo pen ahihi.\nTuesday (Mar 07) ni zingsanglam 10:45am hunpawl in Taman Pelangi sung aom lamkabom khatah aki phukha uh hi a, mawtaw neusung ah atuangte pen liamgawp uh cihi.\nSemenyih Fire and Rescue Department te genkhiatna ah tuahsiatna aom ciangin hongki zasak ci a, aphual ah 10:50am hunpawl in katungpah uh cihi.\nMawtaw neu sungpan in aliam nihte lakkhia uh a, Beranang Health Clinic kipuakpah himahleh anih in si uh cih Medical Personal te’n khuanung genkik uhhi.\nAgei ah amukha te genna ah Lorry pen Traffic Light asan hangin taisuak teitei in alanglam pan apaikhiata mawtaw neupen aphulgawp ci uhhi. Tua Lorry Driver papen a mawtaw nusia in, taimang ahih manin kimanzo nailo hi. Kajang Police te’n athu hoihtak ciamteh uh a, Witness tetawh Report bawlkhawm uhhi.\nMawtaw neu sungpan asi pasal tegel pen Hospital Serdang ah aluanghawm kheiding, Postmortem bawlding in kipuaksuak hi.\nMalaysia gamsung ah mawtaw hawl pawlkhat in lamthukhun zuihetlo in, utbangbang in phenghawl gawpthei uhhi. Traffic Light khawngah meisan taleh eng taleh utut in ataisakgawp tampi omhi. Khuasung vakciang, lamzik kanciang kidop huai mahmah hi. ZD Sawltak #zomidaily\nPrevious: Cikha ah Phone line ki ngahta\nNext: Zomi Minam Sung-a Kisam Mahmahte ~ Pu Zokhai


url: =Kha siangtho sunga kiphumna ~ Rev. Hau Lian Kham :: ZOMI DAILY\nposted on 16 September 2018 at 9:03 am Lomkholna: Article, Biakna\nKha siangtho sunga kiphumna ~ Rev. Hau Lian Kham (Luke 24:29; Acts 1:8)\nKha Siangtho sunga kiphumna i cih in pianthakna hi pan sansan lo-a, i pianthak khit teh aban kal nihna ahi hi. Mi khat hong pianthak teh asung ah Kha Siangtho nei pah hi. Ahih hangin vangliatna tawh na lian pipite a sep zawh nadingin Kha Siangtho sunga a kiphum ding kisam lai hi. Pianthakna le Kha Siangtho sunga kiphumna akibat lohna pawlkhat en dih ni.\n1. Jesu nuntakna:\nGupna ngah nadingin Jesu nuntakna ki-etteh thei lo hi. Bang hang hiam cih leh Jesu pen Kha Siangtho a nei sa-in hong suak a, eite i hih leh mawhnei sa-in i suak hi. Jesu a sih zawh ni 3 teh thokik a, eite ihih leh i sih zawh ni 3 teh i kivui hi. Eite i pianthak teh Jesu tawh a ki bang ihi pan hi. Jesu Jordan gunah tui hong kiphum ciangin Kha Siangtho hong kum suk a, Kha Siangtho sungah ki phumna hong ngah hi (Lk. 3:21-22). Tua hi a, Jesu in Kha Siangtho a neih leh Kha Siangtho sunga a kiphum hun pen kum 30 sung bang kihal cih kimu thei hi.\n2. Nungzuite nuntakna:\nNungzuite in a neihsa teng uh nusia-in Jesu sang uh hi (Mt. 19:27). Jesu ngiat in nungzuite’ min vantung khua-ah kigelh cih gen ahih manin amaute piangthak zo uh cih kilang hi (Lk. 10:20). Ahi zongin Jesu in amaute Kha Siangtho na ngah un, na ci sansan hi (Jn. 20:22). Jesu van akah ding ciangin a nungzuite kiangah Pa’ kamciam Kha Siangtho kong pia ding (Lk. 1:4) zong na ci lai hi. Tua ahih manin hih hunin nungzuite Kha Siangtho sungah kiphum nailo uh cih kimu thei hi.\n3. Samaria khuamite nuntakna:\nFilip tungtawnin mitphial bawlpa Simon a kipan Samaria khuamite hong piangthak uh a, tui zong hong kiphum uh hi. Ahi zongin Kha Siangtho sunga kiphumna ngah nailo uh a, Peter leh Johnte in thu a ngetsak uh teh Kha Siangtho sunga kiphumna hong ngah pan uh hi (Sawl 8:15-16).\n4. Efesa pawlpite’ nuntakna\nEfesa pawlpite in mawhna kisikkikna hang-a John tuiphumna ciang bek na thei pan uh-a, piangthak nailo uh hi. Paul thuhilhna tungtawnin hong piangthak uh a, a maute tungah Paul in a khut a ngak ciangin Kha Siangtho sunga kiphumna hong ngah pan uh hi (Sawl 19:1-5).\n5. Paul nuntakna:\nPaul pen Damati lampi ah a pai laitakin Jesu tawh hong kimuhna panin hong piangthak hi. Tua zawh ni tam simsim khit ciangin Damascus khua ah Paul vapai-in Ananias in thu a ngetsak ciangin Paul in Kha Siangtho sunga kiphumna hong ngah pan hi (Sawl 9:18).\nHih a tunga thute i et ciangin pianthakna leh Kha Siangtho sunga kiphumna pen kibanglo a, a tuamtuak ahihna kimu thei hi.\nKiphumna (Baptaiz) tawh kisai in thum om-a, tuate in:\nKha Siangtho in Khris pumpi sungah thu-ummite hong phumna (or) pianthakna (1 Kor. 12:13).\nPastorpa in thu-ummite tui sungah hong phumna (Mt. 28:19)\nJesu in thu-ummite Kha Siangtho sungah hong phumna (Lk. 3:16) cihte ahi hi.\nTua ahih manin a masa-in eite i pianthak ding kisam masa phot a, i pianthak khit nak leh tui sungah kiphum ding zong kisam hi. Tua khitteh Kha Siangtho vangliatna tawh na lianpipi i sepkhiat zawh nadingin Kha Siangtho sunga kiphumna i neih ding zong hong kisam toto hi. A thubek-a thei pong ciang lel hilo a, eima pumpi mahmah zong i kiphum ngiat ding kul hi. Bang hang hiam cih leh Pa Pasian hong kamciam zong hi a, tua Kha Siangtho vangliatna lo tawh bangmah i seemzo kei ding hi.\nJesu mahmah in zong Kha Siangtho sunga kiphumna pen na thupi ngaihsut ahih manin a nungzuite in tua vangliatna a ngah matengun koimah pai phial nailo phot a ngak cinten nadingun na sih vaikhak ngiat cih kimu thei hi. A nungzuite in zong Jesu vaikhakna bangin na ngak takpi uh a, Pentecost ni hong tun petpet teh Kha Siangtho sunga kiphumna hong ngah takpi uh hi. Tua vangliatna tawh na hong sep uh ciangin leitungbup hong lokzo pan uh hi.\nSawltakte hun a kipan tuni tu hun ciang dong mah, a khang a khang-a Pasian’ mizat mi minthangte’ nuntakna i et cianginn amaute in Kha Siangtho sunga kiphumna na ngah kimciat uh a, Kha Siangtho vangliatna vive tawh na seem uh ahih manin amau’ tungtawnin mi tampi piangthakin cina tampite damin lim leh nalamdang tampi piang hi. Kha Siangtho in a kulna tawh kizui-in a pillote pil tawmsakin, a siamlote zong siam tawmsak lel a, na maizumsak ngei hetlo hi. Ahi zongin amau’ pilna leh amau’ thagum hatna a suang mite ahih leh Topa’n amaa uh paisak lo a, amaute maizumsak cih kimu thei hi. Tua hang mahin leitungbup AG pawlpite in “Ka kha tha bek tawh ma tun ding” (Zech. 4:6) cih kibulphuh ahi hi. Rev. Dr. Hau Lian Kham\n(21-5-1983 Saturday nitak Tedim BAG biakinn ah agen thu akitom lak hong kisuak sakkik ahi hi ; Khanlawhna Hun, Khol 25, Hawm 303, March 2004)\nPrevious: Mi 3 om (Zomi State athukimlo)\nNext: Zomite Mipi tawh kisai nasepna ah ~ Pau Khat Suan


url: =LESSON 5 April 24-30 KAMCIAM TATE ~ MUC\nLESSON 5 April 24-30 KAMCIAM TATE\nAdmin 10:17:00 PM 3Q2020, Articles, Sabbath School Lesson\nTu Kaal Sung Sim Ding: Pian. 15:1–3, Isa. 25:8, 1Kor. 2:9, Mang. 22:1–5, 1Pet. 2:9, Pian. 11:4, 12:2.\nKAMNGAH: “Hun bei dongin note a hong ompih tawntung ding ka hihna thu phawk ta un,” a ci hi” (Matt. 28:20).\nKum 10 a pha numei-no khat in a pa tawh tuipi gei khatah hun nuam zangkhawm uh hi. Ni khat tuipi sungah tuipek dingin pai uh hi. A pata-un tuipeksiam uh hi. Tawlkhat khit ciangin tuinawl tawh kigamla uh hi. A pa in tuihual in a nihun a thukna lamah kai suksuk ahihlam hong phawk hi. A tanu sam a, “ Mary, tuigei lamah huhna ngen dingin va pai ning. Na gim ciangin thallup in. Tua hileh suun thapaai na om zo ding hi. Nangma kiang kong pai kik ding hi,” ci hi.\nTuikia honkhia ding a kikoih mi kimkhat in tua numei-no honkhia dingin hong pai uh hi. Tuigei-a mite in numeino a honkhia zo ding hiam, cih thu za nuamin ngakin a om uh hi. Nai 4 sung bang tua numeino in tui tungah thallupin om hithiat amu uh hi. Amah honkhia dingin a pai mite lungdam kipaakin khitui luangin om uh a, numeino in lau hetlo-in om hithiat hi. Tua bangin om amuh ciangin numeino in lamdangsa hi. Amah honkhia dingin a pai mite tungah “ Ka pa in na thallamin om lecin suun thapaai tui tungah na om zo ding hi. Ka hong pai kik ding hi, cih hong kamciam tungah kinga-in a lungmuang ka hi hi,” ci-in a dawng kik hi. H. M. S. Richards, “When Jesus Comes Back,” Voice of Prophecy News, March 1949, p. 5.\nTukaal thusin a huamin etpakna: Bang hangin Topa in Amah mah Abram kidalna luum suak thei hiam? Koi bangin Abraham tungtawnin leitung minam khempeuh in thupha ngah ding hiam? Thuciamna tawh kipawl kamciam lianpen in bang hi ding hiam?\nNangma Kidalna Luum\n“Hih thute khit ciangin mang sungah Topa’ thu Abram’ tungah hong tung a, “Abram aw, lau kei in. Keimah in lauhuaina panin nang ka hong hu ding a, na thaman lian mahmah ding hi,” a ci hi” (Pian. 15:1).\nPian. 15:1–3. Bang thu siksanin tua thu kipia hiam? Bang hangin Topa in Abram tungah “Lau kei in,” ci-in hopih hi ding hiam? Abram in bang lau-na nei hi ding hiam?\nTopa in Abram tungah “Keimah in nangma kidalna luum ka hi ding hi,” cih thu in manpha hi. Amaute kikal kizopna in mimal khat le khat kizopna bangin a kip kizopna hi, cih hong hilh hi. Tua bang mahin Topa in eite tawh kizopna deih hi.\nLai Siangtho sungah Pasian Mahmah in kidalna luum bangin a pulaak masakna hi; tua lo Lai Siangtho mundangte-ah zong tua bang mahin kipulaak kik hi (Thkna. 33:29, Late 18:30, Late 84:11, Late 144:2).\nPasian in kidalna luum ka hi, ci-in Amah leh amah a kipulaak ciangin a khiatna in bang hi ding hiam? Abram tungah a kigen thu pen ei ading hi nawn lo cih a om ding hiam? Tua kamciam ei adingin i la thei ding hiam? Hamsatna thuak kha lo ding cihna ahi ding hiam? Koi bangin ei adingin Pasian in i kidalna luumin hong om hiam? Koi bangin hih limcinna na tel hiam?\n“Khrih in i kalsuanna khempeuh hong thei nuam mawkmawk hi lo-in nu in a ta ading a deihsakna sangin Topa hong deihsakna in lian zaw hi. I Honpa in gimna, gentheihna, simmawhna, leh sihna tawh a hong lei hi. Amah in nangmah a hong kem hi; nangmah a hong vil tawntung hi. Ama hutna sungah lungmuang takin na om ding hi. I thaneemna in vantung i Pa tawh kizopna a hong khaktan kei hi. Ahi zongin Khrih in eite ading mawhthuumna nei dingin sihna a hong thuak hi. Ellen G. White, Sons and Daughters of God, p. 77.\nRolando in a citak Topa nungzui khat hi, cih pen a veng a paamte theih mi khat hi. Lamet khak loh laitakin si hi. I kidalna luum Topa in koih ah om hi ding hiam? Ahih keileh Topa in eite kidalna luum cih thu a khiatna in a tuam dang khat hi ding hiam? Bang panin Pasian in eite hong hu dingin hong kamciam hiam? 1 Kor. 10:13.\nMessiah Hong Pai Ding Kamciam: Khen Masa\n“Na suanlekhakte leilak leivui zah pha ding a, nitumna lam leh nisuahna lam, leilu lam leh leitaw lamah na kizelthang ding uh hi. Nang leh na suanlekhakte thupha kong piak bangin leitung minam khempeuh in thupha a ngahna dingun hong ngen ding uh hi’ (Pian. 28:14). “Khrih tawh na kipawl nak uh leh Abraham’ suante na hita uh a, Pasian’ hong khap thute a ngah ding na hi uh hi,” (Gal. 3:29).\nTopa in Abraham tungah na suanlekhakte tungtawnin leitung minamte in thupha ngah ding uh hi, ci-in pulaak kikkik hi (Pian. 12:3, 18:18; 22:18). Hih a lamdang thuciam pen kipulaak kikkik hi. Bang hang hiam cihleh kamciam khempeuhte lak pan hih kamcian in a kip tawntung kamciam hi; hih kamciam in a dang kamciamte manpha-sak hi. Hih kamciam in Jew minam a hong khankhiat nading kamciam hi; amaute tungtawnin Topa in Ama hotkhiatna thu leitung minamte a hong hilh ding leh Ama hotkhiatna kilangsak ding hi. Ahi zongin hih kamciam in Jesuh sungah a hong tangtung ding ahi hi. Amah in Abraham panin a hong khangkhia hi. Amah in leitung mi khempeuh mawhna thaman pia dingin Singlamteh tungah sihna a hong thuak hi.\nTuicin khit ciangin leitung in tuicin tawh kihahsiang nawn lo ding hi, ci-in thuciam ngaihsun in. Jesuh sungah hotkhiatna lo-in hih thuciam in bang kimanna nei ding hiam? Jesuh sungah tawntung nunna lo-in kamciamte in khiatna nei ding hiam? Koi bangin Jesuh hangin Abraham tungtawnin minam khempeuh in thupha ngah ding uh hi, cih thu na tel hiam? Hih in a khiatna bang hi ding hiam?\nLeitung Honpa hong khangkhia ding hi, cih Pasian kamciam in Ama kamciam khempeuh lakah a lian penpen kamciam hi. Tua thuciam a tangtun nadingin Honpa Mah in ahong sem hi. Jew ahi a Gentile ahi zongin Amah tawh a kizom mi in Abraham innkuanpih taktak hi; kamciam a luah mi ahi hi (Gal. 3:8, 9, 27–29). Gimna, sihna aom nawnlohna munah tawntung nunna tawh a nungta ding kamciam hi. Hih kamciam sangin a hoih zaw kamciam a om hiam?\nI lunggulh mawhna, gimna om lo tawntung nunna thu in bang thu hong hilh hiam? Tawntung nunna a lunggulh thei dingin hong kipiangsak ahi hiam? Na khat peuhpeuh deihtheihna pen i pianpih ahi hiam?\nMessiah Hong Pai Ding Kamciam: Khen Nihna\n‘‘Nopna sungah a nungta dingin khual gamla zinkhiat kul hi; eima deihna mah panin paikhiat kul hi.” Thomas Browne. Hih thu in kum 1600 kimlai-a kigelh hi. Na thukim hiam, ahih keileh na thukimpih kei hiam? 1 Thess. 4:16–18 leh Mang. 3:12 siksan in.\nAugustine in mihing pianzia hih bangin gelh hi: “Hih i nunna in siatna, gimna tawh kidim nunna hi; mihing in a piankhiat a kipan a si thei mihing, mawhna tawh a kidim ihi hi. Adam a kipan siatna, gimna, khitui luanna, lau-na dim nunna sung pan suahtak nading lampi i nei kei hi. Tua hi-in leitung nate itna in a mawkna, gu bangin siatna hong guan hi; tua bang nate khenlahna in dahna, lau-na, kilemlohna, kitotna, kidona, zuaukhemna, guktakna, buluhna, kiphatsakna, hazatna, huaihamna, mi thahna, naungek naupangte thahna, gitlohna, paaktatna, zia le tong hoih lohna khempeuh hong piang hi. Hihte khempeuh in a zumhuai mahmah tatzia hi. A kihhuai gamtatnate - numei pasal paktatnate, nulepa mawhna, ngei-na tawh kituak lo-in numei le pasal omkhopnate, mi buanna, a siangtho lo gamtatna tampite hong pusuak hi. Biakna langpanna, thuman langpanna, Pasian kihtak lohna, kamciam pelhna, i vengte tungah thuman lo-in gamtatna, mi khemna, zuauphuahna, a man lo teci pulaakna, gitloh gamtatnate, thukhen zumah a man lo-in thukhenna, hingimna, siatna sung panin suahtak nading lampi i lunggulh hi. Augustine of Hippo, City of God, Gerald G. 13 Walsh, S. J. trans. (New York: Doubleday & Co., 1958), book 22, chap. 22, p. 519.\nAugustine in tum akum 150 val hunlai-in a gelh hi mah taleh tua bang siatnate in tuhun leitung khuahun paizia hong suak hi. Mihing nunzia a hoihlamin a kikhel a om mel lo hi phial hi. Tua hangin siatna panin suahtak nading i lunggulh hi. Tu-in hamsa taleh i mailam in nuamna tawh kidim ding hi.Pasian in Jesuh nunna, a sihna, sihna pan a thawhkikna leh vantung siampi a hong sepna tungtawnin Abraham tungah minam khempeuh in ama tungtawnin thupha ngah ding uh hi, cih thuciam tawh kipawl kamciam a tangtung ding hi.\nA tung a i gen Augustine pulaak thu ngaihsun in. Tuhun leitung siatdan gelhkhia in. Tua bangmahin Khrih Jesuh sungah Pasian hong kamciamte zong gelhkhia in ( Isa. 25:8, 1Kor. 2:9, Mang. 22:2–5).\nPasian kamciamte ngaihsun in. Tuate nuntakpih in. Tua hileh thuciam in na sungah a nungta hi ding hi.\nA Thahat Leh A Vanglian Minam\nPasian in Abraham thupha pia ding kamciam hi; tua banah a thahat a lian minam khat suak dingin kamciam hi (Pian. 18:18; 12:2; 46:3). Naupaai thei nawn lo ding numei tungah naupaai-in ta na nei ding hi, ci-in kamciam ngah uh hi; Abraham tungah ta nei dingin nupate tungah kamciam hi. Ahi zongin Abraham in hih kamciam a tangtun mukha lo hi. Isaac leh Jacob in zong amau nun sungin mu kha lo uh hi. Egypt gam a om sungin a tangtung ding thute zong Pasian in Jacob tungah a pulaak hi (Pian. 46:3) Jacob in tua thute mu kha lo hi. Ahi zongin a tawpna-ah Pasian kamciam in tangtung hi.\nBang hangin Topa in Abraham suanlekhak panin a tuam vilvel minam khat a khang khia dingin kamciam pia hi ding hiam? Topa in minam tuam khat khangkhia sak nuam hi ding hiam? Hih minam in a tangtun ding bang masuan nei hiam? Pai. 19:5, 6; Isaiah 60:1– 3 leh Thkna. 4:6–8 sim in. Na dawnnate a nuai-ah gelh in.\nIsraelte in Topa thupha nopna, cidamna, sianthona tungtawnin namdangte in Topa vazuan ding hi, cih pen Topa deihna hi. Piangsakpa thupiak a manna uh tawh kitonin thupha tawh tonkhawm ahihna midangte in mu ding uh hi. Amaute hangin minam dangte in a nungta Pasian bia ding uh hi (Isa. 56:7). Tua hi-in namdangte in Israel leh amau biak Pasian in Messiah, leitung Honpa ahihna a mu ding uh hi.\n“Israelte teen nading mun Pasian in koihsak hi. A nungta Pasian bia nuam lo-in Ama na a sem nuam lo namdangte mun a luah ding uh hi. Namdangte in Israel mite tungtawnin Pasian in Ama zia le tong mu-in Amah vazuan ding uh hi. Leitungah hotkhiatna kipuak ding hi. Namdangte lakah mawhsut nadingin Khrih hong sihna kitawisang ding a, Amah a en mite in a nungta ding uh hi. Ellen G. White, Christ’s Object Lessons, p. 290.\nTopa in Israel mite tungtawnin a sep thute leh tuhun i pawlpi tungtawnin a hong sepna na enkak thei hiam? A kibang bang thute na mu hiam? 1Peter 2:9.\n“Na Min Ka Liansak Ding Hi”\n“Thupha a ngah dingin minam lian khatin nang hong bawlin, thupha hong pia-in, na min kong liansak ding hi”(Pian.12:2).\nPian. 12:2 sungah kigelh bangin Pasian in Abram min liansak dingin kamciam hi; ama min in mun khempeuhah kizel ding hi. Mi khat in thumangin citak mahmah taleh, bang hangin Topa in mimawhte ading tua bangin nasem ding lunggulh hi ding hiam? Kua in min lian ngah dingin kilawm hiam? (Rom. 4:1–5, James 2:21–24.) Pasian in Abram a piak thupha in ama angsung hamphat nadingin a piak hiam? Ahih keileh tua lo a dang deihna lian zaw a om hiam?\nPian. 11:4 leh Pian.12:2 enkak in. Kibatlohna bang na mu hiam? Koi in gamtatna tawh hotkhiatna ngah ding limcing a, koi in upna tawh hotkhiatna limcing hiam? Hotkhiatna in eite dinmunah Khrih a hong om manin Pasian hehpihna a ngah thei ihi hi. Ahi zongin mihing in deihtelna nei a, tua hehpihna sang nuam kei lehang, hehpihna i ngah kei ding hi. I nuntakna sungah Khrih leh Satan kikal kido tawntung hi. Hih kido-na sungah nang le kei in koi lamah i om hiam cih pen mihing leh vantungmite in hong en tawntung uh hi (1Kor. 4:9). Tua hi-in eite in kua hi a, i gen thute leh i gamtatna in tawntung nunna maw, tungtawn manthanna hong tunpih thei hi.\nI kampau, i gamtatnate a kipan i lungsim puak in Topa minphatna kilangsak thei hi; eite ading Topa sep khempeuh a pulaak thei hi. Tua ahih keileh Topa leh Ama mindai-na a piangsak thei hi. Tua hi-in Topa in Abraham tungah na min kong liansak ding hi, ci-in a kamciam in leitung minthanna kamciam hi lo hi. Pasian mai-ah minlian i cih in kiniamkhiatna, Ama thupiak manna, mite itna hi. Leitung mite in minliatna a cihte uh pen Pasian mai-ah minliatna hi pah lo hi.\nTuhun leitungah a minthang a kiciapteh mite ngaihsun in. Video sung kineihsiamte, gam makai, neih le lamh haute zong hi kha thei ding hi. Bang in hih mite minthangsak hiam? Abraham minphatna tawh enkak in. Leitung in liatna ci-in a ciaptehnate in liatna taktak hi lo ahihlam na mu hiam? Leitung in liatna ci-in a ciapteh thute in liatna taktak na muhzia ahong huzaap hiam?\nNgaihsutbeh Ding: Ellen G. White, “Abraham in Canaan,” pp. 132–144 leh “The Test of Faith,” pp. 145– 155, in Patriarchs and Prophets.\n“Abraham tungah sittelna in a thuak hak mahmah sittelna khat hi; ama kipiakkhiat in lian mahmah hi. Ahi zongin Pasian sapna zui dingin Abraham in tuantual lo hi. Pasian kamciam muangin, Ama thupiak a zui mi adingin a hoih pen dinmun Pasian in a geelsak hi. Ellen G. White, Patriarchs and Prophets, p. 126.\nAbram in Canaan gam a lut ciangin Topa in ama tungah kilangh a, a khualzinna gam khempeuhte a suan le khakte luah dingin a piak ding thu a ciam khin zo hi (Pian. 12:7). Pasian in hih kamciam a pulaak kikkik hi (Pian. 13:14, 15, 17; 15:13, 16, 18; 17:8; 28:13, 15; 35:12). Kum zali khit ciangin tua kamciam a tangtung hi ( Pian.15:13, 16), Moses in saltanna Egypt gam panin bawngnawi leh khuaizu a luanna gamah a makaih ding hi, ci-in Topa in a pulaak hi (Pai. 3:8, 17; 6:8). Topa in hih kamciam mah Joshua tungah pulaak kik hi (Josh. 1:3), David hun ciangin tua kamciam a tangtunna kipanta hi (Pian. 15:18–21; 2 Sam. 8:1–14; 1 Kum. 4:21, 1Khang. 19:1–19).\nHebrews 11:9, 10, 13–16 sim in. Hihte in Abraham leh Topa tungah a citak mite luah Canaan pen limcinna ahih keileh mailam hunah amaute nopsak nading pulaak khol ahihna thei thei uh hi. A tawpna-ah Canaan in tatkhiat mite tawntung teen nading mun limcingkhol hi. Mawhna tawh kidim leitung pen tawntung teen nading mun hi thei lo hi. Nuntakna in manlang takin bei hi; nuntakna in tawm vei sung kimu-in a bei mang thei tuikhu bang hi (James 4:14). Upna sungah Abraham suanlekhak ihih mah bangin tawntung teen nading mun hih leitung a thakin kibawlpha ding hi. Eite in a kip tawntung khuapi a zuan ihi hi (Heb. 13:14). Siatna leh a kikhelkhel leitungah Khrih tawh a nungta mi in a kip tawntung ding hi.\n1. Leitung thak hong piang ding kamciam in tuni nang le kei Khristian thuzuihna a hong huzaap hiam? Matt. 5:5; 2 Kor. 4:17, 18; Mang. 21:9, 10; 22:17.)\n2. “A man a diktak liatna in Pasian thupiak tawh kituakin nuntak kalsuanna leh hotkhiat na nasepna-ah Amah tawh mapankhopna hi.” SDA Bible Commentary, vol. 1, p. 293. Hih in bang khiatna nei hiam?\nTomkaihna: Topa kamciamte in thu-um mite adingin bangzahin a manpha kamciam hiam? Kamciam a tangtung diam? Upna nei mi in tangtung ding hi, ci hi.